‘Perang’ peguam: Zaid salahkan pula Shafee jadi punca Najib dipenjara

Perang mulut berterusan antara dua peguam kanan yang pernah mewakili Datuk Seri Najib Razak setelah bekas Perdana Menteri itu dipenjara setelah sabit kesalahan berkaitan dana SRC International Sdn Bhd.

Hari ini, peguam kanan Datuk Zaid Ibrahim membalas serangan Tan Sri Muhammad Shafee Abdullah dengan menyalahkan peguam utama itu sehingga menyebabkan bekas Presiden UMNO dipenjarakan.

Bekas menteri undang-undang itu berkata Shafee – yang mengetuai pasukan pembelaan Najib dalam kes SRC International – adalah seorang ‘pemain’ tetapi bukan seorang peguam yang baik.

Ketika mengemukakan semakan Najib terhadap sabitan dan hukumannya di Mahkamah Persekutuan semalam, Shafee berkata firma Zaid, Tetuan Zaid Ibrahim Suflan TH Liew & Partners (Zist), tidak mempunyai apa yang diperlukan untuk mewakili kes besar itu, menyebabkan Najib dipenjarakan di Penjara Kajang.

Sambil menyifatkan hubungannya dengan Zist sebagai sengit, Shafee berkata firma itu gagal memberitahu Najib perkara sebenar dengan bertindak dalam “keyakinan buta” bahawa mahkamah akan memberi mereka penangguhan kes.

Zaid turut menjelaskan bagaimana dia terlibat dengan kes itu.

“Terdapat keputusasaan dalam kem Najib apabila kalah banyak permohonan di Mahkamah Tinggi dan Mahkamah Rayuan. Mereka meminta pandangan kami, dan saya berkata ketidakcekapan Shafee yang menyebabkannya.

“Jika anda mahu cara berbeza pada peringkat terakhir iaitu di Mahkamah Persekutuan, anda perlu menukar Shafee,” katanya sambil menambah Najib bersetuju dengan cadangannya.

Zaid menjelaskan bahawa pendekatan Shafee ialah menimbulkan alasan sepanjang perbicaraan.

“Suatu hari dia (Shafee) berkata ia adalah konspirasi politik di sebalik semua pertuduhan dan kemudian dia menyerang hakim Mahkamah Tinggi ketika itu Datuk Mohd Nazlan Mohd Ghazali tanpa bukti. Pendekatan Shafee telah mengecewakan Najib. Ia adalah pokok masalah.

“Saya mencadangkan kepada Najib supaya menukar peguamnya dan fokus kepada satu isu untuk pembelaannya. Saya beritahu dia (Najib) menyerang kecekapan atau integriti Nazlan adalah bodoh,” katanya menurut NST.

Zaid berkata beliau memberitahu Najib tidak perlu mencari Peguam Diraja Britain kerana peguam terbaik untuk kes jenis ini adalah dari India, kerana persamaan dalam sistem kehakiman.

“Jadi, kami bawa mereka berjumpa Najib dan dia yakin dengan pendekatan kami dan memutuskan untuk meninggalkan Shafee.

“Shafee berang dan enggan menyerahkan fail kes sehingga kami meminta Najib menulis surat untuk menamatkan perkhidmatannya.

“Saya tidak bertanggungjawab langsung terhadap perubahan fikiran anak guam saya. Ia adalah keputusan kolektif,” katanya dalam hantaran video di Facebooknya hari ini (19 Januari 2023).

Pada 26 Julai tahun lepas, Najib menggantikan peguam lamanya (Shafee) dengan Zist untuk mengendalikan rayuan terakhirnya di Mahkamah Persekutuan.

Zaid berkata firmanya tidak boleh dipersalahkan atas pemenjaraan Najib kerana mereka telah melakukan kerja yang baik cuba membentuk semula pendekatan Najib.

“Kami berharap mahkamah memberi penangguhan untuk memberi kami masa membaca kes itu. Tetapi kami gagal dan perkhidmatan kami ditamatkan,”

Najib, 70, didapati bersalah atas tuduhan salah guna kuasa berhubung pinjaman RM4 bilion yang diberikan oleh Kumpulan Wang Persaraan (KWAP) kepada SRC antara Ogos 2011 dan Mac 2012.

Dia juga disabitkan atas kesalahan pecah amanah dan pengubahan wang haram membabitkan RM42 juta dana SRC antara 26 Disember 2014 dan 10 Februari 2015, dan dijatuhi hukuman penjara 12 tahun dan denda RM210 juta oleh Mahkamah Tinggi.

Hukuman penjara dan denda itu dikekalkan oleh Mahkamah Rayuan pada 8 Disember 2021, dan selanjutnya disahkan oleh Mahkamah Persekutuan pada 23 Ogos tahun lepas.


Hina PM bela nasib Palestin, pemimpin UMNO digesa ajar DAP jaga adab

Pemimpin UMNO digesa mengajar bakal rakan seperjuangan mereka, DAP supaya menjaga adab selepas tindakan wakil rakyat Selangor, Datuk Teng Chang Khim melabel Perdana Menteri Tan Sri Muhyiddin Yassin sebagai ‘bodoh’ hanya kerana membela nasib rakyat Palestin.

Tindakan ADUN DAP Bandar Baru Klang tersebut disifatkan tidak menghormati sensitiviti umat Islam yang sedang bersimpati dengan penindasan dilakukan oleh Israel ketika ini, malah sanggup mengecam Muhyiddin kerana bersuara lantang mempertahankan hak rakyat Palestin yang ditindas.

Artikel berkaitan: Pemimpin DAP bidas PM ‘bodoh’ hanya kerana pertahan isu Palestin

Ketua Penerangan Bersatu Selangor, Mohd Hamidi Abu Bakar menyifatkan kenyataan tersebut sebagai tidak beradab yang sengaja cuba mengguris hati umat Islam pada ketika orang ramai sedang bersimpati dengan keganasan rejim Israel terhadap rakyat Palestin.

“Tidak beradab dan kurang ajar kenyataan Chang Kim, mujur sempat disimpan tangkap layar… jika tidak kita tidak tahu sikap sebenar pemimpin DAP ini… itu pun masih ada pemimpin UMNO mahu jalin kerjasama dengan mereka,” katanya kepada Agenda Daily.

Ketua Penerangan Bersatu selangor, Mohd Hamidi Abu Bakar.

Mohd Hamidi menggesa supaya pemimpin UMNO agar mengajar bakal rakan seperjuangan mereka itu berhubung adab resam umat Islam dan budaya orang Melayu selepas ini supaya tidak mengguris hati mana-mana pihak.

“Elok lah UMNO dan Presidennya, Datuk Seri Ahmad Zahid Hamidi mengajar pemimpin DAP berhubung adab dan budaya orang Melayu… kalau nak berkawan sekali pun, kena lah saling hormat-menghormati dan bukan dengan membuat penghinaan sedemikian.

“Presiden UMNO sudah berkata mereka mahu bentuk Perikatan 3.0 bersama PKR serta DAP, mereka menolak Perikatan Nasional (PN) bila masa Pilihan Raya Umum (PRU) nanti, jadi elok lah pemimpin UMNO yang mahu memeluk cium pemimpin DAP ini memberi tunjuk ajar supaya menjaga adab dan belajar hormat agama lain,” katanya lagi.

Dalam pada itu, Mohd Hamidi berharap orang Melayu tidak terjerat dalam permainan politik UMNO yang mahu bekerjasama dengan DAP kerana kelak ia akan menghancurkan masa depan orang Melayu.

“Kalau isu Palestin pun mereka boleh hina Perdana Menteri, ini kan nak hormat agama Islam dan orang Melayu… itu pun UMNO masih nak ikut DAP ini, saya pun tidak faham.

“Tahniah UMNO kerana mahu memilih DAP daripada memilih Bersatu yang seagama dan sebangsa… jangan jadi bangsat sudah lah nanti,” kata Hamidi lagi.

Sementara itu, Ahli Majlis Pimpinan Tertinggi Bersatu, Dr Muhammad Faiz Na’aman berkata kenyataan biadab Chang Kim membuktikan DAP tidak memahami sensitiviti masyarakat Islam di Malaysia dan cuba menyembunyikan kebenaran apabila memadam statusnya di laman Facebook.

Dr. Muhammad Faiz Bin Na’amanAhli Majlis Pimpinan Tertinggi Bersatu.

“Makian perkataan ‘Bodoh!’ oleh ADUN Bandar Baru Klang dari DAP, Teng Chang Khim di laman Facebook nya sebagai respon terhadap perutusan PM mengenai konflik Palestin semalam mencerminkan sikap tidak kisah langsung akan sensitiviti majoriti warga Malaysia terutama umat Islam.

“Kebangsatan EXCO Pelaburan, Perindustrian dan Perdagangan, Industri Kecil dan Sederhana (IKS) Selangor itu cuba diselindung apabila kecamannya terhadap PM tersebut telah dipadam selepas dikritik warga maya,” katanya.

Muhammad Faiz mempersoalkan tindakan Chang Kim tersebut yang dianggap seolah menyokong rejim Israel yang sedang menindas umat Islam di Palestin dan walaupun negara sedang berdepan penularan Covid-19 ia bukan alasan untuk Malaysia sekadar berdiam diri melihat rakan seagama ditindas.

“Saya ingin bertanya kepadanya adakah beliau menyokong Zionis? Adakah krisis ekonomi dan penularan wabak Covid-19 di negara kita menghalang untuk sesiapa saja mengulas bab Palestin secara terbuka?

“Adakah itu polisi DAP dan agenda pihak Pakatan Harapan jika naik berkuasa di negara ini nanti?” soal beliau.

Dalam pada itu, beliau juga menggesa supaya tindakan tegas diambil terhadap Chang Kim yang disifatkan satu penghinaan kepada umat Islam kerana membuat panggilan dengan gelaran sedemikian.

“DAP wajar mengambil tindakan tatatertib terhadap pemimpinnya itu jika apa yang diluahkan itu bukan merupakan ideologi parti tersebut.

“Malah kerajaan negeri Selangor juga wajar memecat mana-mana EXCO negeri yang tebal sifat antinya terhadap elemen-elemen yang menjadi sensitiviti majoriti rakyat negara ini terutama Melayu Muslim seperti isu Palestin itu,” katanya.

Dalam hantaran di Facebook, Chang Kim yang juga Ahli Dewan Undangan Negeri (ADUN) Bandar Baru Klang itu mendakwa Muhyiddin Perdana Menteri hanya sekadar mahu mengalih perhatian rakyat.

“Jangan mengalih perhatian rakyat daripada fokus. Jaga nyawa rakyat Malaysia yang terancam kerana Covid-19 dahulu. Bodoh!” tulisnya semalam.

Utusan Malaysia juga melaporkan kenyataan sama Chang Kim tersebut yang membidas Muhyiddin.

Bagaimanapun, semakan menerusi Facebook beliau pada hari ini mendapati hantaran tersebut telah dipadam.


Sultan perkenan SOP dos penggalak solat Jumaat

Kerajaan Selangor menegaskan bahawa ketetapan membenarkan hanya individu yang telah mengambil dos penggalak Covid-19 mendirikan solat fardhu Jumaat adalah berdasarkan perkenan Sultan Selangor Sultan Sharafuddin Idris Shah.

Pengerusi Jawatankuasa negeri Hal Ehwal Agama Islam, Hal Ehwal Pengguna dan Industri Halal Selangor Mohd Zawawi Ahmad Mughni dalam kenyataan di sini hari ini memaklumkan perkenan Sultan Selangor itu melalui surat arahan Jabatan Agama Islam Selangor (JAIS) bertarikh 21 Februari lalu, lapor Bernama.

“Surat arahan tersebut bertajuk ‘Arahan Mempertingkatkan Penguatkuasaan Pematuhan Prosedur Operasi Standard (SOP) di Masjid, Surau Dan Musolla Negeri Bagi Mengawal Pandemik Covid-19.

“Sesungguhnya perkenan ini merupakan keprihatinan Baginda untuk mengelakkan jangkitan pandemik Covid-19 setelah mendapat nasihat daripada Jabatan Kesihatan Negeri Selangor berikutan perkembangan terkini jangkitan pandemik tersebut,” katanya. Berita berkaitan

Menurut beliau pendekatan menggalakkan rakyat di negeri ini mengambil dos penggalak adalah bertepatan dengan salah satu prinsip Maqasid Syariah iaitu memelihara nyawa dan kerajaan negeri amat prihatin terhadap kesihatan dan kemakmuran rakyat serta sentiasa berusaha mengambil tindakan terbaik untuk mencapai maksud tersebut.

“Kerajaan juga yakin bahawa perkenan Duli Yang Maha Mulia Sultan Selangor mewajibkan pengambilan dos penggalak bagi menyertai solat fardhu Jumaat di masjid adalah berasaskan konsep Fiqhiyyah, iaitu sadd adz-dzara’i. Konsep ini bermaksud ‘mencegah sesuatu perkara yang boleh membawa ke arah kerosakan dan bahaya,” katanya.

Mohd Zawawi turut menasihatkan rakyat Selangor agar segera mengambil dos penggalak vaksin Covid-19 di pusat pemberian vaksin berhampiran bagi memastikan kesihatan diri sendiri, keluarga dan kepentingan awam.

Semalam, Jabatan Kemajuan Islam Malaysia (JAKIM) menegaskan syarat menerima vaksin lengkap dua dos dan dos penggalak bagi membolehkan jemaah hadir ke masjid dan surau untuk menunaikan solat Jumaat, hanya terpakai di Selangor, bukan negeri-negeri lain.

Timbalan Ketua Pengarah (Dasar) JAKIM, Datuk Hakimah Mohd Yusoff berkata syarat berkenaan ditetapkan pihak berkuasa agama Selangor dan hanya terpakai kepada masjid dan surau di negeri berkenaan sahaja. Berita berkaitan


Agong, Permaisuri tunai solat hajat buat rakyat Palestin

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menunaikan solat sunat hajat di Istana Negara hari ini bagi mendoakan keselamatan rakyat Palestin.

Memetik laporan Bernama, Keberangkatan tiba Seri Paduka berdua di Surau Utama Istana Negara pada jam 7.30 malam, diiringi Datuk Pengelola Bijaya Diraja Istana Negara Datuk Ahmad Fadil Shamsuddin.

Solat sunat hajat itu dipimpin oleh Penolong Pegawai Agama Istana Negara, Mohd Zuhairee Mohd Yatim dan disertai 40 anggota jemaah yang terdiri daripada pegawai serta petugas Istana Negara.

Solat sunat berkenaan, selepas solat Maghrib berjemaah, dilaksanakan mengikut garis panduan ketat Perintah Kawalan Pergerakan (PKP) yang ditetapkan Majlis Keselamatan Negara (MKN) termasuklah penjarakan fizikal serta pemakaian pelitup muka ketika solat.

Terdahulu, Al-Sultan Abdullah menitahkan masjid dan surau seluruh negara, serta rakyat di kediaman sendiri, untuk mengadakan solat sunat hajat dan doa selamat bagi memohon ihsan daripada Allah SWT untuk memelihara kesejahteraan rakyat Palestin daripada niat jahat rejim Israel.

Raja Permaisuri Agong Tunku Hajah Azizah Aminah Maimunah Iskandariah mengaminkan doa bagi keselamatan rakyat Palestin selepas solat sunat hajat di Istana Negara, malam tadi. – Gambar Istana Negara


Anwar ‘bakul sampahkan’ agenda reformasi institusi : MUDA

Bekas rakan kerjasama pilihan raya Pakatan Harapan, MUDA mendakwa pentadbiran Datuk Seri Anwar Ibrahim mengabaikan agenda reformasi institusi yang disuarakan gabungan itu sebelum ini.

Setiausaha Agung MUDA, Amir Hariri Abd Hadi berkata tindakan MUDA bergerak solo kali ini untuk menyedarkan negara tentang isu yang melanda pentadbiran kerajaan campuran BN-PH itu.

Beliau menyentuh beberapa tindakan pentadbiran hari ini yang dilihat tidak selari dengan perjuangan asal gabungan itu.

Ini termasuk lantikan politik terhadap ahli parti dan ahli keluarga untuk menerajui syarikat berkaitan kerajaan (GLC) dan menutup mulut dalam soal dakwaan rasuah yang dikaitkan dengan BN.

Malah Amir turut menyentuh soal tiada pendakwaan dalam skandal kapal tempur pesisir (LCS) dan tindakan Speaker Dewan Rakyat yang menolak usul Ahli Parlimen Muar, Syed Saddiq Syed Abdul Rahman untuk membahaskan isu itu.

“Reformasi institusi termasuk lantikan ketua pesuruhjaya Suruhanjaya Pencegahan Rasuah Malaysia (SPRM) melalui Parlimen yang kita suarakan dulu dibakul sampahkan.

“Akhirnya (Tan Sri) Azam Baki yang ditentang dahulu dilantik semula. Siapa yang boleh nafikan perkara-perkara ini? Silakan,” katanya, lapor FMT.


Individu berisiko tinggi disaran tidak kunjungi bazar

Susulan terdapatnya kluster kes Covid-19 yang melibatkan Bazar Ramadan, individu dalam kategori berisiko tinggi dan mempunyai kontak rapat disaran agar tidak berkunjung ke tapak niaga tersebut bagi mengelak berlakunya penularan.

Gesaan itu dilontar Datuk Bandar Johor Bahru Datuk Adib Azhari Daud yang mahu orang ramai harus patuh dengan prosedur operasi standard (SOP) yang ditetapkan Kementerian Kesihatan Malaysia supaya kes tidak terus meningkat.

“Kita tahu bahawa para peniaga sangat mematuhi SOP yang ditetapkan tetapi untuk para pengunjung walaupun kita sudah ketatkan SOP tetapi kita tidak tahu pengunjung datang daripada mana.

“Jadi sesiapa yang dalam kategori risiko tinggi ini, saya minta jangan pergi ke mana-mana. Duduk di rumah kerana yang menjadi mangsa keadaan nanti adalah peniaga,” katanya lapor Bernama.

Beliau mengingatkan demikian susulan langkah kerajaan menutup empat Bazar Ramadan di Johor bermula hari ini sebagai langkah berjaga-jaga selepas tapak perniagaan itu dikunjungi individu disyaki positif COVID-19.

Penutupan itu melibatkan Bazar Ramadan Kampung Pasir, Jalan Mata Kuching dan Bazar Ramadan @Mart Kempas di kawasan pentadbiran Majlis Bandaraya Johor Bahru (MBJB); Bazar Ramadan Belatuk, Taman Scientex di kawasan Majlis Bandaraya Pasir Gudang dan Bazar Ramadan Lok Heng dalam kawasan Majlis Daerah Kota Tinggi.

Adib memberitahu orang ramai boleh memilih untuk pergi ke bazar yang kurang dikunjungi bagi mungurangkan risiko jangkitan.


21 sungai 6 negeri catat paras waspada, amaran, bahaya

Dua puluh satu sungai di enam negeri dilapor mencatat bacaan paras air melebihi tahap waspada, amaran dan bahaya, sehingga jam 11.30 pagi ini (Ahad, 6 November 2022).

Menurut data Jabatan Pengairan dan Saliran (JPS) tujuh daripada sungai itu melibatkan Pahang; Kedah (lima); Johor (empat); Sarawak (tiga); Kelantan (dua); dan Melaka (satu).

Di Kedah, Sungai Anak Bukit di Jambatan TAR, di daerah Kota Setar mencatat bacaan melepasi paras bahaya iaitu 1.83 meter (m), berbanding 1.30m paras normal.

Empat lagi sungai di Kedah mencatat paras melebihi waspada ialah:

Di Melaka, Sungai Melaka di Batu Hampar, Melaka Tengah mencapai paras amaran iaitu 1.75m berbanding paras normal 1.30m.

Di Johor, tiga sungai mencatat paras melebihi waspada iaitu:

Pahang:
Amaran

Waspada

Kelantan
Waspada

Sarawak
Amaran

Waspada


Azmin akan bentang dasar pelaburan baharu sasar tarik pelabur

Bagi menjadikan Malaysia sebagai daya tarikan pelabur berkualiti, satu dasar pelaburan baharu akan dibentang kepada Kabinet pada Rabu ini, kata Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali.

Azmin berkata rangka dasar itu adalah salah satu langkah proaktif kerajaan ke arah menjadikan negara sebuah negara berpendapatan tinggi dan pelan tersebut dijangka dilaksanakan serta-merta.

“Dasar yang akan diperkenalkan ini memberi tumpuan kepada bidang inovasi, teknologi dan digital. Malah dalam lawatan kerja saya ke Korea Selatan dan Jepun baru-baru ini, mereka turut menyambut baik pelaksanaan dasar pelaburan baharu itu,” katanya dipetik Bernama semalam.

Mohamed Azmin berkata dasar baharu itu juga adalah sejajar dengan garis panduan alam sekitar, sosial dan tadbir urus (ESG).

Dalam pada itu, Azmin juga mengulas berhubung pelaburan baharu syarikat gergasi teknologi global Microsoft yang dilancarkan Perdana Menteri Tan Sri Muhyiddin Yassin dengan mengatakan ia adalah bukti bahawa pelabur asing masih yakin untuk melabur di Malaysia dan menjadi hab utama pelaburan mereka.

“Justeru itu, negara juga perlu bersedia untuk menyediakan dan mengetengahkan tenaga kerja dan bakat tempatan bagi memenuhi keperluan industri ini,” katanya.

Hari ini, negara menyaksikan kerjasama dengan syarikat itu dengan pelaburan asing berjumlah US$1 bilion (RM4 bilion) dalam tempoh lima tahun akan datang bagi penubuhan pusat data serantau yang pertama di Malaysia.

Pelaburan itu dijangka berupaya menjana pendapatan baharu kira-kira US$4.6 bilion (RM19 bilion) selain membantu mewujudkan 19,000 peluang pekerjaan termasuk 4,000 pekerjaan berkaitan teknologi maklumat untuk rakyat tempatan.


PRK : BN beri laluan kepada Amanah

Barisan Nasional memberi laluan kepada Amanah untuk bertanding pada Pilihan Raya Kecil (PRK) Parlimen Pulai dan PRK Dewan Undangan Negeri (DUN) Simpang Jeram, di Johor pada 9 September ini.

Pengerusinya, Datuk Seri Ahmad Zahid Hamidi berkata kepimpinan BN merasakan Amanah berhak untuk merebut kerusi tersebut.

“Atas semangat Kerajaan Madani itu kita akan mendukung kedua-dua calon untuk berusi itu untuk ditandingi oleh parti Amanah,” katanya, lapor Utusan.

Hari ini, Suruhanjaya Pilihan Raya (SPR) menetapkan tarikh PRK Pulai dan DUN Simpang Jeram, Johor, 9 September ini (Sabtu).

Sementara hari penamaan calon pada 26 Ogos dan hari mengundi awal pada 5 September.

PRK ini diadakan berikutan kekosongan luar jangka kerusi Parlimen P161 Pulai dan DUN N13 Simpang Jeram berikutan kematian penyandangnya Datuk Seri Salahuddin Ayub pada 23 Julai lepas.

Salahuddin, 61 yang juga Menteri Perdagangan Dalam Negeri dan Kos Sara Hidup meninggal dunia di Hospital Sultanah Bahiyah di Alor Setar, Kedah pada pukul 9.23 malam setelah ditidurkan selepas menjalani pembedahan akibat pendarahan otak.

Salahuddin dikebumikan di Tanah Perkuburan Jalan Sulong, Serkat, Pontian, Johor pada 24 Julai.


Vaksin: Pejabat Muhyiddin jawab serangan Abu Syafiq

Tan Sri Muhyiddin Yassin menolak dakwaan seorang ustaz yang mendakwa beliau dan delegasi tidak mendapatkan suntikan vaksin Covid-19 atau Meningococcal Meningitis ketika mengerjakan umrah pada Mac tahun lalu.

Malah, mantan Perdana Menteri itu menjadi individu pertama menerima suntikan vaksin pada pelancaran Program Vaksinasi Covid-19 Kebangsaan (PICK), 24 Februari 2021.

Muhyiddin pada hari pelancaran itu menerima suntikan vaksin Pfizer di Pusat Kesihatan Daerah (PKD) Putrajaya, Persint 11, dilakukan Ketua Jururawat Kesihatan PKD berkenaan, Lina Ibrahim, serta turut mendapat liputan meluas media antarabangsa.

Pegawai khas kepada mantan Perdana Menteri itu, Mohd Naaim Mahmod berkata Muhyiddin dan semua delegasi telah menerima suntikan dos pertama vaksin sebelum berangkat ke Arab Saudi.

Sementara, suntikan vaksin Meningococcal Meningitis pula tidak diwajibkan, katanya dalam kenyataan hari ini.

“Dakwaan Ustaz Abu Syafiq bahawa Tan Sri Muhyiddin Yassin dan delegasi tidak mendapat suntikan vaksin Covid-19 atau vaksin Meningococcal Meningitis ketika mengerjakan ibadah umrah pada bulan Mac 2021 adalah tidak benar.

“Tan Sri Muhyiddin dan semua delegasi telah menerima suntikan dos pertama vaksin untuk Covid-19 sebelum berangkat ke Arab Saudi dan menerima suntikan kedua vaksin sekembali ke tanah air, manakala vaksin Meningococcal Meningitis tidak diwajibkan,” katanya.

Mohd Naaim menjelaskan pada masa itu, Kerajaan Malaysia dan Arab Saudi tidak mengenakan syarat lengkap suntikan vaksin Covid-19 atau vaksin lain untuk mana-mana pengembara yang ingin melakukan perjalanan ke Arab Saudi.

Menurutnya, lawatan kerja rasmi Muhyiddin sebagai Perdana Menteri ke-8 ke Arab Saudi dibuat atas undangan kerajaan Arab Saudi tertakluk kepada prosedur operasi standard yang ketat termasuk melakukan ujian PCR sebelum, semasa dan selepas lawatan.

“Hasil ujian PCR mendapati semua delegasi adalah negatif Covid-19.

“Pergerakan delegasi di Arab Saudi juga dikawal ketat oleh pihak berkuasa Arab Saudi di dalam suatu gelembung perjalanan (travel bubble) yang telah ditetapkan,” katanya.

Sebelum ini, tular tuduhan Abu Syafiq bahawa mantan Perdana Menteri serta beberapa pegawai kerajaan yang lain tidak mengambil vaksin ketika menunaikan umrah.

“PDRM, KKM dan Menteri Agama wajib siasat mantan PM Muhyiddin Yassin dan rombongan. Mereka Pergi umrah baru-baru ini tak vaksin MM langsung.

“Nak siasat sangan kat. Siasatlah! Biar saya bongkar geng kerajaan lah yang tak vaksin MM bila datang Saudi. Mula nak tutup buku?,” tuduh Abu Syafiq.

Tan Sri Muhyiddin Yassin menjadi individu pertama menerima suntikan vaksin Covid-19 pada 24 Februari 2021 dilakukan Ketua Jururawat Kesihatan Pusat Kesihatan Daerah (PKD) Putrajaya, Persint 11, Lina Ibrahim.


Armada kecam pihak gesa PRU awal ketika rakyat berdepan bencana

Sayap Pemuda Bersatu hari ini (22 September 2022) mengecam sekeras-kerasnya langkah sesetengah pihak yang secara jelas berusaha memanipulasi peranan politik demi kepentingan peribadi, dengan bertekad untuk melaksanakan pilihan raya tatkala rakyat sedang bergelut dengan pelbagai isu yang mengancam kehidupan, keselamatan dan nyawa mereka.

Ketua Armada Bersatu Malaysia, Senator Wan Ahmad Fayhsal Wan Ahmad Kamal berkata kelompok ini langsung tidak mempedulikan amaran Jabatan Metreologi Malaysia (MetMalaysia) bahawa negara lazim berisiko dilanda banjir besar pada setiap hujung tahun.

Menurutnya ketika paras air di beberapa sungai utama terus naik akibat hujan berterusan beberapa hari ini, mereka “sanggup meredah banjir untuk bertanding” dan mendesak agar Pilihan Raya Umum Ke-15 (PRU-15) diadakan segera.

“Selain isu bencana, harga barangan keperluan asas semasa masih berada di paras tinggi yang membebankan rakyat. Kejatuhan nilai ringgit yang berterusan juga menyebabkan harga makanan semakin mahal kesan kebergantungan import.

“Badan-badan utama seperti IMF dan Bank Dunia turut memberi amaran bahawa ekonomi global akan terus meleset malah berhadapan dengan risiko gawat. Rakyat akan kehilangan kerja dan gaji yang bermaruah,” katanya pada sidang media hari ini.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Sehubungan itu, Wan Ahmad Fayhsal yang juga Timbalan Menteri Belia dan Sukan menggesa semua pihak memberikan sepenuh tumpuan kepada hal-hal berikut:

(a) Seluruh agensi kerajaan meneruskan persiapan untuk menghadapi bencana banjir seperti yang telah diarahkan;

(b) Pihak-pihak berkuasa disarankan agar melibatkan sektor ketiga, khususnya pertubuhan-pertubuhan bukan kerajaan (NGO-NGO) tempatan dalam persiapan agar mereka dapat membantu mobilisasi sukarelawan dan bentuk bantuan lain jika diperlukan;

(c) Kerajaan melalui Belanjawan 2023 dan program-program khas lain dapat membuat intervensi yang diperlukan dalam sektor-sektor tertentu bagi membendung kesan daripada kemelesetan ekonomi di peringkat global;

(d) Kerajaan melakukan intervensi segera untuk menstabilkan nilai ringgit. Malaysia mengimport makanan dalam jumlah yang besar. Nilai ringgit yang lemah akan menyebabkan bebanan besar kepada rakyat kerana barang keperluan asas akan menjadi semakin mahal;

(e) Kerajaan perlu mempertimbangkan bantuan, khususnya untuk golongan berikut:

(i) Moratorium penuh tanpa faedah selama 6-12 bulan untuk semua bentuk pinjaman pendidikan;

(ii) Keringanan untuk perusahaan kecil dan sederhana (PKS) untuk pinjaman perniagaan, termasuk pilihan moratorium dan pembiayaan semula yang mudah dan tidak membebankan. Adalah penting untuk Kementerian Kewangan (MOF) dan Bank Negara Malaysia (BNM) memastikan bahawa program yang diberikan membantu dan bukannya membebankan peminjam;

(f) Membentuk konsensus nasional antara semua parti politik dan pihak- pihak berkepentingan lain untuk menolak pilihanraya umum yang ke-15 sehingga tamat penggal. Keutamaan haruslah diberikan untuk kebajikan rakyat dan ekonomi negara, bukannya politik yang tidak berkesudahan.

Beliau berkata, Armada juga telah menggerakkan jentera di seluruh negara melalui Skuad Bersatu Prihatin untuk berhadapan dengan risiko banjir hujung tahun ini dengan turut melancarkan badan sukarela yang dikenali sebagai Pertubuhan Kemanusiaan dan Kesihatan Malaysia yang terdiri dalam kalangan doktor perubatan dan anggota kesihatan.

“Di samping itu, Armada akan memberikan sepenuh sokongan terhadap sebarang agenda yang meletakkan kepentingan rakyat sebagai keutamaan,” katanya.


MT UMNO bincang tarikh PRU malam ini, bubar selepas bentang Bajet 2023?

Majlis Tertinggi (MT) UMNO bakal bincang untuk menetapkan tarikh pilihan raya umum ke-15 (PRU-15) malam ini dan dijangka pembubaran Parlimen dibuat selepas pembentangan Bajet 2023 pada 7 Oktober depan.

Mesyuarat malam ini disahkan Setiausaha Agung UMNO, Datuk Seri Ahmad Maslan akan berjalan seperti dijadualkan sebelum ini dengan Perdana Menteri Datuk Seri Ismail Sabri Yaakob baharu pulang semalam daripada lawatan kerjanya ke New York dan Kuwait.

“Mesyuarat Majlis Tertinggi UMNO akan diadakan pada hari ini (Jumaat),” maklumat Ahmad dalam akaun Twitternya.

Presiden UMNO, Datuk Seri Ahmad Zahid Hamidi bakal mempengerusikan mesyuarat malam ini dengan dijangka semua Naib Presiden dan ahli-ahli MT lain akan hadir bagi memutuskan tarikh PRU-15 pada malam ini.

Sebelum ini, Ismail Sabri memberitahu ‘top five’ akan berjumpa pada 30 September (Jumaat) akan diadakan bagi membincangkan tarikh PRU-15 dan disusuli pada malamnya mesyuarat MT UMNO.

Lima pemimpin tertinggi itu adalah Presiden, Zahid, Timbalan Presiden Datuk Seri Mohamad Hasan dan tiga Naib Presiden – Datuk Seri Khaled Nordin, Datuk Seri Mahdzir Khalid dan Ismail Sabri sendiri.

Sepatutnya mesyuarat MT UMNO diadakan pada 17 September lalu tetapi ditunda ke 30 September bagi memberi peluang Ismail Sabri yang juga Naib Presiden parti melakukan lawatan kerjanya.

Spekulasi kuat mengatakan Parlimen bakal dibubarkan sebaik pembentangan Bajet 2023 pada 7 Oktober depan walaupun berisiko ketika itu berlaku bencana banjir.

Namun, Zahid sebelum ini berkata UMNO sedia berkempen meredah banjir jika PRU-15 diadakan semasa musim bencana.

Laporan media tempatan juga membuat ramalan berkemungkinan pada 12 Oktober Dewan Rakyat akan dibubarkan bagi memberi laluan PRU-15 diadakan.

Untuk rekod, Suruhanjaya Pilihan Raya (SPR) mempunyai tempoh 60 hari daripada hari pembubaran Parlimen untuk mengadakan PRU.


Bakal jemaah haji tidak boleh terus bergantung bantuan kewangan kerajaan

Sejurus berakhirnya musim haji tahun ini, isu kemungkinan akan berlaku lagi peningkatan bayaran mengerjakan ibadah itu untuk jemaah muassasah di negara ini kembali dibicarakan.

Kemungkinan berlaku peningkatan bayaran itu dibayangkan oleh Pengerusi Lembaga Tabung Haji Tan Sri Azman Mokhtar pada bulan lepas, apabila beliau menyatakan Tabung Haji dijangka membincangkan tentang isu kenaikan kos musim depan dengan kerajaan, lapor Bernama.

Bagi mereka yang terlibat dalam pengurusan haji, peningkatan bayaran untuk musim haji 1444 Hijrah/2023 Masihi, jika berlaku, dianggap wajar kerana kos mengerjakan ibadah itu sebenarnya meningkat saban tahun atas beberapa faktor termasuk inflasi, pergerakan nilai tukaran mata wang, pengenalan caj dan cukai baharu oleh kerajaan Arab Saudi selain pembangunan di Makkah dan Madinah.

Meskipun begitu, kata mereka, kenaikan kos tersebut tidak begitu dirasai oleh jemaah haji muassasah negara ini lantaran langkah Tabung Haji yang melaksanakan bantuan kewangan.

TIDAK DAPAT DIELAK

Berkongsi pandangan mengenai perkara itu, Pengerusi Eksekutif Andalusia Travel & Tours Sdn Bhd Datuk Md Daud Che Ngah berkata peningkatan kos haji adalah perkara yang perlu diterima oleh bakal jemaah kerana ia sesuatu yang tidak dapat dielakkan.

Menurutnya, kenaikan itu adalah fenomena yang sudah dijangka, khususnya pascapandemik COVID-19.

“Memang dijangka kos haji meningkat setiap tahun atas beberapa faktor termasuk penginapan jemaah, pengangkutan dan pergerakan para jemaah haji serta lain-lain perkara yang ditetapkan kerajaan Arab Saudi di saat kita masih berhadapan dengan pandemik COVID-19 ini.

“Umat Islam yang berhasrat untuk menunaikan haji perlu bersedia dengan kenaikan kos itu, dan mereka (bakal haji) tidak boleh bergantung pada subsidi atau bantuan kewangan semata-mata untuk menunaikan ibadat tersebut,” katanya kepada Bernama.

Ini juga seiring dengan pendekatan maqasid syariah (matlamat dalam setiap hukum syarak) yang mana antara kewajipan menunaikan fardu haji adalah bagi mereka yang berkemampuan termasuk dari sudut kewangan.

Justeru, sekiranya bakal jemaah haji memahami konsep berkemampuan mengikut lunas Islam, pasti secara tidak langsung dapat membantu mengurangkan beban kos subsidi yang ditanggung oleh Tabung Haji.

“Istilah kemampuan ini juga boleh dipecahkan kepada aspek-aspek berikut, iaitu bakal haji berkemampuan membayar kos tunai haji, ada bekalan nafkah untuk waris yang ditinggalkan, ada pengangkutan, aman perjalanan (tiada kekacauan), sihat tubuh badan dan mempunyai masa dan kebenaran (untuk menunaikan haji).

“Sudah tiba masanya Tabung Haji tidak dibebankan dengan jumlah subsidi haji yang tinggi dan bakal haji perlu bersedia untuk membayar lebih serta tidak boleh lagi bergantung pada bantuan Tabung Haji semata-mata,” katanya.

Tabung Haji dianggar membelanjakan hampir RM200 juta untuk musim haji tahun ini bagi menampung sebahagian daripada kos sebenar mengerjakan ibadah tersebut.

TELITI DALAM PEMBERIAN SUBSIDI

Katanya, sebagai ‘orang lama’ dalam bidang pengurusan haji, beliau berpandangan pemberian bantuan kewangan haji tersebut perlu diteliti semula termasuk hanya diberikan kepada bakal haji yang benar-benar layak.

Ini kerana bantuan kewangan yang diberikan secara langsung oleh Tabung Haji pada masa ini tidak hanya dimanfaatkan oleh golongan sasaran tetapi turut dinikmati oleh mereka yang berpendapatan tinggi dan berkemampuan membayar kos sebenar.

“Saya pernah berkhidmat dengan Tabung Haji (selama) kira-kira 25 tahun, dan saya melihat peruntukan subsidi yang diberikan kepada jemaah muassasah ini terlalu tinggi hingga mencapai lebih 60 peratus untuk seorang jemaah.

“Bagi saya, secara peribadi, Tabung Haji kena nilai semula pemberian subsidi haji secara menyeluruh sebab kita tidak mahu, jika bantuan tersebut diberikan dalam jangka masa panjang, ia akan beri kesan kepada Tabung Haji itu sendiri. Bagi saya, kalau nak bagi bantuan pun cukup sekadar 30 peratus.

“Dalam situasi ini, kita kena berbalik kepada maqasid syariah. Selain keupayaan kewangan, mereka yang layak juga mestilah sihat tubuh badan dan bebas penyakit. Saya lihat ada jemaah (ketika melakukan ibadah haji) menggunakan kerusi roda dan ditolak dengan bantuan para petugas haji, sedangkan mereka yang sakit ini tidak wajib pun menunaikan haji,” tambahnya.

Pada awal tahun ini, Tabung Haji menganggarkan kos menunaikan ibadah itu bagi setiap jemaah muassasah untuk musim 1445 Hijrah/2022 Masihi ialah RM25,540, namun angka sebenar meningkat kepada RM28,632.

Daripada jumlah itu, seorang jemaah muassasah B40 hanya membayar RM10,980 manakala bagi yang bukan daripada B40 pula sebanyak RM12,980.

Pandangan senada turut disuarakan oleh Pengarah Eksekutif Wira Saujana Travel & Tours Mohamad Adzri Othman yang berkata pemberian bantuan itu seharusnya dibuat secara bersasar dengan memfokuskan pada mereka yang kurang berkemampuan, bukan meliputi semua jemaah seperti amalan semasa.

“Bantuan yang diberikan biarlah adil, sedangkan ada dalam kalangan jemaah muassasah ini daripada mereka yang mampu pergi haji tanpa bantuan (kewangan) Tabung Haji pun. Bagi saya perkara seperti inilah yang perlu dinilai semula,” katanya.

PERKHIDMATAN LEBIH BAIK

Mohamad Adzri berkata jemaah seharusnya akur dengan peningkatan kos mengerjakan haji kerana ia seiring dengan kualiti perkhidmatan dan kemudahan yang ditawarkan kepada setiap jemaah.

Namun begitu menurutnya, jemaah haji di negara ini masih beruntung kerana bayaran yang ditetapkan itu masih lagi rendah berbanding negara lain.

“Untuk jemaah muassasah, mereka yang mendapat subsidi hanya perlu membayar jumlah yang kecil berbanding kos sebenar ibadah itu.

“Jemaah swasta pula perlu membayar kos haji mencecah lebih RM30,000 seorang. Walaupun jumlah ini disifatkan agak besar, perkhidmatan yang kita berikan sebagai pengendali haji swasta adalah yang terbaik termasuk penginapan dan kemudahan pengangkutan yang selesa untuk jemaah,” katanya.

Jelasnya, peningkatan kos mengerjakan ibadah haji juga dibuat mengikut situasi semasa berikutan kerajaan Arab Saudi sentiasa menaik taraf semua perkhidmatan bagi keselesaan para jemaah haji yang datang dari seluruh dunia.

“Jika masih belum berkemampuan, tidak perlu memaksa diri mengerjakan haji. Bagi saya, dengan kos tinggi yang jemaah bayar, mereka boleh menikmati setiap kemudahan yang terbaik, bukan sahaja yang disediakan kerajaan Arab Saudi tetapi juga daripada syarikat pengendali haji,” ujarnya.


Pemuda MCA sokong tindakan Menteri Pelancongan di KLIA, kritik Akmal

Tindakan Menteri Pelancongan, Datuk Sri Tiong King Sing dalam insiden di balai ketibaan antarabangsa Lapangan Terbang Antarabangsa Kuala Lumpur (KLIA) mendapat sokongan Pemuda MCA.

Timbalan Ketua Pemuda MCA, Tan Chee Hiong berkata langkah berani diambil King Sing dalam membela pelancong masuk ke Malaysia perlu dipuji dan boleh menaikkan imej negara, ia walaupun menerima kritikan banyak pihak ekoran insiden kekecohan tersebut.

“Rakyat Malaysia seharusnya menyokong tindakan Menteri Pelancongan, Kesenian dan Kebudayaan Malaysia Datuk Seri Tiong King Sing atas keberaniannya membela rakyat dan pelancong. Usaha beliau untuk menangani dan menyelesaikan kecemasan adalah dipuji malah boleh menyumbang ke arah meningkatkan imej Malaysia di peringkat global.

“Mengenai kontroversi pegawai Jabatan Imigresen KLIA yang didakwa menafikan kemasukan warga China, kita perlu menilai isu itu dari perspektif yang lebih luas,” katanya dalam satu kenyataan hari ini.

Chee Hiong juga tidak berbeza pendapat dengan Ketua Pemuda UMNO, Dr Akmal Saleh yang membidas tindakan King Sing dalam insiden dengan pegawai imigresen tersebut.

“Pada masa yang sama, semua pemimpin politik kita, termasuk Pemuda UMNO, harus mendekati masalah jenis ini dengan perspektif yang terbuka dan memahami untuk mempromosikan kemajuan sosial dan keadilan di negara kita.

“Pemuda UMNO juga perlu faham bahawa kejadian sebegini sudah lebih dari sekali berlaku dan menjejaskan imej negara dengan teruk.

“Jika mereka terus membiarkan perkara itu berlalu, atau menuntut apa yang dipanggil ‘penghormatan’ untuk unit yang berkaitan, imej negara kita di seluruh dunia dan industri pelancongan akan terus terjejas. Ini boleh memberi tamparan kepada ekonomi kita,” katanya lagi.

Akmal baru-baru ini menggesa tindakan diambil terhadap King Sing, termasuk memecatnya.

Menteri tersebut didakwa melanggar protokol keselamatan di KLIA dan menyalahgunakan kedudukannya apabila menceroboh kaunter imigresen untuk “menyelamatkan” seorang pelancong yang ditahan oleh pihak berkuasa.

Menteri itu mendakwa tindakan tersebut demi “menyelamatkan” pelancong terbabit dan mendedahkan rasuah di kalangan pegawai di KLIA dan warga China itu bukanlah orang pertama yang menerima layanan sedemikian apabila tiba di Malaysia.


Anwar dulu menang di Port Dickson pun guna lambang PH, sindir DAP dan Amanah

DAP dan Amanah menyindir Ketua Pembangkang Datuk Seri Anwar Ibrahim susulan keputusan PKR yang dilihat mementingkan diri apabila mahu menggunakan lambang sendiri bagi menghadapi Pilihan Raya Negeri (PRN) Johor.

Presiden Amanah Mohamad Sabu dan Setiausaha Agung DAP Lim Guan Eng dalam satu kenyataan seakan menyindir Anwar dengan mengingatkan Presiden PKR itu semasa bertanding di kerusi Parlimen Port Dickson lalu juga menang dengan menggunakan lambang Pakatan Harapan (PH) semasa berkempen dan bukan lambang PKR.

Dalam kenyataan itu, mereka berkata PH bertanding pada Pilihan Raya Umum Ke-14 memilih menggunakan logo PKR kerana ketika itu gabungan tersebut tidak didaftarkan dengan logo sendiri.

“Malah untuk kembali ke arena politik, Presiden PKR Datuk Seri Anwar Ibrahim telah menggunakan logo PH untuk memenangi pilihan raya kecil Port Dickson, pada Oktober 2018,” kata kenyataan itu.

Kedua-dua pemimpin itu berkata pengecualian menggunakan logo itu hanya diberikan kepada parti-parti komponen di Sabah dan Sarawak atas dasar status istimewa, serta kuasa autonomi negeri-negeri tersebut.

Menjangkakan cabaran sengit UMNO dan Perikatan Nasional (PRN) pada PRN Johor, kedua-duanya berpendapat penggunaan satu logo akan memudahkan pengundi melihat PH, sebagai sebuah gabungan yang padu.

“Amanah dan DAP akan terus menggunakan logo PH sebagai tanda perpaduan yang mencerminkan iltizam masa hadapan, serta aspirasi untuk membentuk kerajaan melalui sebuah gabungan yang bersatu padu,” katanya.

Majlis Presiden PH yang bermesyuarat semalam bersetuju untuk DAP dan Amanah menggunakan logo PH pada PRN Johor, manakala PKR menggunakan logonya sendiri dalam pilihan raya itu.


Kempen PH-UMNO dengan sembunyikan DAP untuk pancing undi Melayu: Wan Saiful

DAP cuba disembunyikan dalam siri kempen Pakatan Harapan (PH)-UMNO untuk memancing pengundi kaum Melayu pada Pilihan Raya Negeri (PRN) nanti, dakwa Datuk Wan Saiful Wan Jan.

Ahli Parlimen Tasek Gelugor itu berkata strategi tidak memperlihatkan banyak pemimpin DAP bersama UMNO adalah cubaan mengelirukan pengundi selepas menyedari rakyat menolak kerjasama kedua-dua parti tersebut.

“Tetapi, buatlah macam mana sekali pun, DAP tetap DAP dan jika PH-BN (Barisan Nasional) diberi undi, maka parti kiri DAP akan terus menjadi abang besar.

“Paling penting, saya melihat Datuk Seri Anwar Ibrahim dan Datuk Seri Dr Ahmad Zahid Hamidi cuba menyembunyikan DAP daripada tatapan rakyat Selangor dalam program pada malam itu,” katanya dalam satu kenyataan hari ini.

Wan Saiful berkata, pada sesi jelajah terbaharu di Selangor telah memperlihatkan Timbalan Pengerusi DAP Kebangsaan merangkap Pengerusi DAP Selangor, Gobind Singh diletak duduk jauh di hujung.

“Akibatnya dia sentiasa berada di luar capaian lensa kamera dan video. Berucap pun hanya empat minit sahaja.

“Jelas sekali Anwar-Zahid mahu menyembunyikan hakikat bahawa parti aliran kiri bernama DAP itu adalah parti terbesar dalam kerajaan persekutuan dan juga parti besar dalam kerajaan Selangor,” katanya.

Dalam pada itu, Wan Saiful yang juga Ahli Parlimen Tasek Gelugor turut berkata, setiap satu undi PH-UMNO dalam pilihan raya negeri itu nanti adalah undi untuk parti left-wing DAP kembali menguasai dengan bilangan mereka yang banyak berbanding parti lain.

“Dalam ucapan Anwar dan Zahid, sekali lagi mereka terus gagal mengangkat penyelesaian masalah kos sara hidup rakyat yang kian parah, isu pencarum-pencarum meminta pengeluaran KWSP bersasar, dan isu penyelesaian masalah harga barang dan juga OPR yang dijangka akan meningkat selepas PRN.

“Tiada penyelesaian dan tiada hala tuju,” katanya lagi.

Untuk rekod, PRN bagi enam negeri akan diadakan pada 12 Ogos 2023 selepas Suruhanjaya Pilihan Raya mengumukan 29 Julai 2023 merupakan hari penamaan calon dan tempoh berkempen ditetapkan 14 hari.


PRN Selangor: Bekas KSU calon PN di DUN Dengkil, Suhaimi calon DUN Sungai Pelek

Bekas Ketua Setiausaha Kementerian Perdagangan Dalam Negeri Dan Hal Ehwal Pengguna (KPDNHEP), Datuk Seri Jamil Salleh diumumkan sebagai calon Perikatan Nasional (PN) bagi kerusi Dewan Undangan Negeri (DUN) Dengkil malam tadi.

Dalam pengumuman dibuat Pengerusi PN, Tan Sri Muhyiddin Yassin turut diumumkan Datuk Suhaimi Mohd Ghazali yang juga Ketua Bahagian Bersatu Sepang sebagai calon bagi DUN Sungai Pelek semasa Majlis Ceramah Perdana Jelajah Selangor Baharu.

“Dua nama saya mahu umumkan lebih awal, calon kita untuk DUN Sungai Pelek, Datuk Suhaimi (Mohd Ghazali) iaitu calon BERSATU dan di DUN Dengkil adalah Datuk (Seri) Jamil Salleh.

“Dia (Jamil) baru bersara dari Ketua Setiausaha KPDNHEP,” katanya.

Terdahulu dalam ucapannya, Muhyiddin menjelaskan sokongan terhadap PN di Selangor penting, untuk memberi isyarat jelas bahawa rakyat menolak kerajaan dipimpin Perdana Menteri, Datuk Seri Anwar Ibrahim.

Beliau berkata, sudah lapan bulan Anwar memimpin negara, tidak ada dasar dan perancangan yang jelas untuk memandu negara keluar dari kemelut ekonomi yang antara lain disebabkan beban dan kesan Covid-19 pada satu ketika dulu.

Katanya, lebih terbeban hari ini apabila ringgit pula jatuh ketika negara perlu mengimport dari luar negara hampir RM80 bilion makanan dan sebagainya.

“Harga barang juga naik dan berlaku di mana-mana. Saya tak kata ia mudah (untuk diselesaikan).

“Tapi yang rakyat harapkan apabila sudah terbentuk kerajaan yang dipimpin Anwar, apa langkah yang wajar dan segera diambil sekarang untuk meringankan bebanan rakyat. Sedikit sebanyak mesti dibuat,” katanya.


Arab Saudi longgar syarat umrah

Arab Saudi – negara penjaga dua Tanah Suci umat Islam – pada Sabtu melonggar beberapa langkah dan protokol Covid-19, termasuk pemakaian pelitup muka di tempat awam.

Susulan pemansuhan semua sekatan itu, Kementerian Haji dan Umrah Arab Saudi turut mengumumkan kelonggaran untuk tidak lagi mewajibkan permit bagi ziarah dan solat di Masjidil Haram dan Masjid Nabawi bermula Sabtu (5 Mac 2022).

Sumber rasmi Kementerian Dalam Negeri berkata langkah itu termasuk penjarakan fizikal dan pemakaian pelitup muka di luar rumah tidak lagi diwajibkan.

Memetik agensi berita Arab Saudi, SPA, sumber itu juga berkata penjarakan fizikal di Masjidil Haram dan Masjid Nabawi akan ditarik balik, namun semua pengunjung wajib memakai pelitup muka.

Arab Saudi tidak lagi mewajibkan pengembara menjalani kuarantin wajib Covid-19 sebaik tiba di negara itu. Mereka juga tidak perlu lagi menyediakan ujian PCR Covid-19 semasa ketibaan.

Semua ketibaan di negara itu dengan visa lawatan dalam apa juga bentuk, dikehendaki mendapatkan insurans yang meliputi kos rawatan daripada sebarang jangkitan Covid-19.

Kementerian berkenaan menekankan kepentingan untuk terus berpegang kepada garis panduan pelan kebangsaan untuk imunisasi, termasuk mendapatkan dos penggalak dan menggunakan prosedur bagi mengesahkan status kesihatan di dalam aplikasi “Tawakkalna” untuk memasuki kemudahan, aktiviti, acara, pesawat dan pengangkutan awam .

Ia menjelaskan bahawa langkah-langkah yang diambil di atas tertakluk kepada penilaian berterusan oleh pihak berkuasa kesihatan yang berwibawa di Arab Saudi, mengikut perkembangan dan situasi epidemiologi.

Menurut kementerian itu dalam Twitternya, kanak-kanak di bawah lima tahun turut dibenar memasuki perkarangan Dua Masjid Suci.

“Kanak-kanak 5 tahun ke atas dan sudah divaksin boleh memasuki Haramain manakala di bawah 5 tahun, hanya boleh masuk ke halamannya,” kata kementerian. – SPA


Ringgit, saham dibuka rendah

Nilai ringgit menyusut, manakala Bursa Malaysia rendah pada pembukaan urus niaga hari ini (18 Ogos 2022), susulan beberapa sebab termasuk pengukuhan dolar Amerika Syarikat (AS).

Menurut penganalisis nilai ringgit menyusut pada sesi pembukaan dagangan pagi ini berbanding dolar AS berikutan permintaan yang kukuh untuk dolar AS selepas Rizab Persekutuan (Fed) membayangkan kemungkinan pelarasan kadar faedah yang ketara untuk mengawal kenaikan inflasi AS, kata penganalisis.

Pada jam 9 pagi, mata wang tempatan berada pada paras 4.4670/4700 berbanding dolar AS daripada 4.4660/4685 pada penutup Rabu, lapor Bernama.

Dalam minit mesyuarat dasar terbaharunya, Fed berkata bahawa ia melihat ‘sedikit sahaja tanda’ pada lewat bulan lalu yang menunjukkan inflasi AS semakin berkurangan dan menyedari ia akan mengambil masa yang agak lama untuk situasi itu diselesaikan.

Bagaimanapun, kerugian ringgit dihadkan oleh kenaikan harga minyak, dengan penanda aras minyak mentah Brent didagangkan sekitar US$93 setong.

Sementara itu, ringgit diniagakan bercampur-campur berbanding sekumpulan mata wang utama pagi ini.

Mata wang tempatan menyusut nilai berbanding dolar Singapura kepada 3.2334/2361 daripada 3.2315/2338 pada penutup Rabu dan merosot berbanding euro pada 4.5501/5531 daripada 4.5455/5480 sebelumnya.

Namun begitu, ringgit tidak berubah berbanding yen Jepun pada 3.3126/3150 daripada 3.3126/3147 semalam, tetapi meningkat berbanding pound Britain kepada 5.3827/3864 daripada 5.4048/4078 sebelumnya.

Sementara itu, Bursa Malaysia memulakan urus niaga pagi ini agak rendah, tetapi mula meningkat selepas itu apabila minat belian baharu muncul untuk mendapatkan saham wajaran tinggi terpilih di tengah-tengah sentimen berhati-hati pasaran serantau, kata peniaga.

Pada 9.15 pagi, indeks penanda aras FTSE Bursa Malaysia KLCI (FBM KLCI) meningkat 2.56 mata kepada 1,520.72 daripada 1,518.16 pada penutup Rabu.

Indeks utama itu dibuka lemah 1.38 mata untuk mencatatkan paras 1,516.78.

Bagaimanapun, pergerakan harga di pasaran secara keseluruhan menyaksikan kaunter rugi mengatasi untung dengan 213 berbalas 115 manakala 232 kaunter tidak berubah, 1,738 tidak diniagakan dan enam yang lain digantung.

Jumlah dagangan adalah sebanyak 252.95 juta unit bernilai RM119.70 juta.

Malacca Securities Sdn Bhd berkata memandangkan prestasi Wall Street yang lebih lemah, sentimen di bursa tempatan mungkin akan bertukar untuk lebih berhati-hati apabila tumpuan kembali beralih kepada dasar kadar faedah Rizab Persekutuan (Fed) Amerika Syarikat (AS) berikutan pengumuman minit mesyuarat bulan Julai Fed.

“Bagaimanapun, pelabur mungkin menantikan musim pelaporan pendapatan akan datang, menumpukan pada saham berpotensi mencatatkan pertumbuhan pendapatan kukuh di bawah persekitaran ini.

“Sementara itu, sektor-sektor seperti pengangkutan dan logistik, pengguna dan Amanah Pelaburan Hartanah (REIT) akan kekal rancak,” katanya dalam satu nota hari ini.

Dalam kalangan saham wajaran tinggi, Maybank dan Petronas Chemicals menokok 5.0 sen setiap satu, masing-masing mencatatkan harga RM9.02 dan RM8.77, Public Bank meningkat 2.0 sen kepada RM4.67, CIMB naik 1.0 sen kepada RM5.46 manakala IHH Healthcare susut 2.0 sen kepada RM6.48.

Bagi saham aktif, Pegasus Heights lega setengah sen kepada 1.0 sen, MyEG turun 1.5 sen menjadi 79 sen, manakala AGMO Holdings yang mula disenaraikan di Pasaran ACE melonjak 47 sen kepada 73 sen dan Cnergenz meningkat 4.0 sen kepada 76.5 sen.

Di papan indeks, Indeks FBM Emas mengembang 7.84 mata kepada 10,751.68, Indeks FBMT 100 naik 9.45 mata kepada 10,501.60 manakala Indeks FBM Emas Syariah susut 8.10 mata menjadi 10,892.14.

Indeks FBM 70 pula jatuh 21.87 mata kepada 12,744.68 semenatan FBM ACE menambah 33.57 mata kepada 4,982.83.

Indeks Perkhidmatan Kewangan melonjak 53.47 mata kepada 16,842.25, Indeks Perladangan susut 4.60 mata menjadi 7,290.12, Indeks Tenaga lemah sedikit sebanyak 0.63 mata kepada 658.97 dan Indeks Produk dan Perkhidmatan Perindustrian turun 0.16 mata kepada 183.41.


Arus deras di Sungai Telemong bukan Tasik Kenyir, kata TNB

Tenaga Nasional Berhad (TNB) menafikan arus deras seperti yang dirakamkan dalam video dan tular sejak semalam berlaku di Tasik Kenyir.

Dalam satu kenyataan hari ini, TNB menjelaskan arus deras yang berlaku itu adalah dari Sungai Telemong berdekatan dengan Gawi.

Menurut kenyataan itu, aliran air Sungai Telemong tidak memasuki Tasik Kenyir.

“Setakat ini, paras air di empangan Tasik Kenyir masih di paras selamat dan terkawal.

“TNB ingin menasihatkan orang ramai agar tidak terpedaya dengan video air deras yang berlaku yang mengatakan lokasi ‘Tasik Kenyir 30/12/2021’.

“TNB menasihatkan orang ramai agar tidak menularkan berita palsu kerana boleh mencetuskan suasana cemas serta panik di kalangan masyarakat,” kata kenyataan di Facebook TNB Careline

TNB turut menjelaskan, paras air di empangan hidroelektrik di Stesen-Stesen Janakuasa Kenyir TNB Genco, hari ini berada pada paras terkawal dan di bawah paras limpah.

“Pemantauan secara berterusan terus dijalankan dan maklumat yang berkaitan akan disalurkan kepada pihak berkenaan secara berkala,” menurut kenyataan itu.

Semalam, satu video berdurasi 18 saat yang dimuat naik melalui aplikasi TikTok menunjukkan air sungai deras sehingga melimpah ke jambatan.


Jangkitan turun bawah 30,000

Jangkitan Covid-19 di seluruh negara dalam tempoh 24 jam semalam, 12 Mac 2022, turun semula di bawah paras 30,000 kes, menurut data Kementerian Kesihatan (KKM), hari ini.

Statistik laman sesawang CovidNOW yang dikemas kini tengah malam tadi menunjukkan dalam tempoh itu sebanyak 26,250 jangkitan baharu direkodkan berbanding 32,800 kes pada Jumaat.

Angka itu menjadikan kumulatif positif sebanyak 3,801,036 kes, dengan 3,443,532 pesakit telah sembuh, 33,720 kematian dicatatkan dan 323,784 kes masih aktif, meningkat berbanding 322,700 yang dicatat pada Jumaat.

Daripada jumlah kes aktif itu pula seramai 311,946 pesakit menjalani kuarantin di rumah, meningkat berbanding 310,351 pesakit pada Jumaat, manakala 2,780 pesakit ditempatkan di PKRC (3,111 pada Jumaat).

Seramai 8,691 pesakit Covid-19 dimasukkan ke hospital, turun berbanding 8,858 pada Jumaat, dan 367 pesakit dirawat di unit rawatan rapi (ICU), turun berbanding 380 pada Jumaat, dengan 211 daripadanya memerlukan alat bantuan pernafasan (231 pada Jumaat).

Data KKM juga menunjukkan hanya dua negeri dan Wilayah Persekutuan sahaja semalam yang merekodkan peningkatan jangkitan harian.

Perak merekodkan 1,555 jangkitan baharu semalam meningkat berbanding 1,494 kes pada Jumaat, menjadikan kumulatif positif di negeri itu meningkat kepada 167,672 kes, dengan 153,022 pesakit telah sembuh, 1,619 kematian, dan 13,031 kes masih aktif.

Daripada jumlah kes aktif itu seramai 12,000 pesakit di Perak sedang menjalani kuarantin di rumah; 111 ditempatkan di PKRC; 891 dimasukkan ke hospital; dan 29 dirawat di ICU, dengan 23 daripadanya memerlukan alat bantuan pernafasan.

Setakat 11 Mac 2022, seramai 1,865,585 atau 74.4 peratus populasi di Perak telah lengkap divaksinasi, 1,971,669 atau 78.6 peratus menerima sekurang-kurangnya satu dos, dan 1,100,636 atau 58.6 peratus individu dewasa menerima dos penggalak.

Sementara itu, Labuan pula merekodkan 125 kes baharu berbanding 113 kes pada Jumaat.

Selangor, walaupun kes harian menurun semalam, namun kekal mencatat jumlah tertinggi dengan 6,472 kes berbanding 9,120 kes pada Jumaat.


Biarkan yang cari nombor terus cari nombor, kita selamat nyawa rakyat

Ketua Penyelaras Pusat Sumber Untuk Kemajuan Masyarakat dan Perumahan (REACH), Datuk Iskandar Abdul Samad mendesak Kerajaan Pusat melaksanakan sepenuhnya kuasa di dalam proklamasi darurat bagi menyelamatkan nyawa rakyat.

Beliau turut mengingatkan kerajaan supaya tidak melayan atau bimbang dengan kecaman serta kritikan yang dilemparkan, terutama kumpulan pembangkang.

Katanya, kumpulan yang mengecam dan mengkritik itu akan kekal berbuat demikian walau apapun yang dilakukan kerajaan.

“Nyawa rakyat itu lebih penting dari memuaskan hati mereka. Darurat telah diisytiharkan. Pelbagai perintah kawalan telah diumumkan. Pastikan ia dikuatkuasakan dengan tegas dan adil iaitu kepada setiap rakyat Malaysia tanpa ada pilih kasih.

“Biarkan mereka (pembangkang) yang mencari nombor terus mencari nombor, biarkan ‘pakar-pakar’ terus bersyarah di dalam TikTok dan biarkan ‘haters’ terus dengan pelbagai hashtag. Kerajaan perlu lakukan yang betul dan bukan yang popular,” katanya.

Namun Iskandar berkata, selepas lima hari Perintah Kawalan Pergerakan (PKP) diisytiharkan di Lembah Klang dan beberapa daerah lain, tiada apa perubahan drastik berlaku, berbanding ketika PKP pertama pada Mac tahun lalu.

“Kerajaan Pusat perlu menggunakan kuasa-kuasa diperuntukan dengan proklamasi darurat sepenuhnya untuk mengawal penularan pandemik Covid-19.

“Untuk menyelamatkan nyawa rakyat, kerajaan perlu melakukan apa sahaja yang perlu walaupun tindakan dan langkah tersebut tidak popular,” katanya dalam kenyataan hari ini.

Iskandar mengingatkan kerajaan supaya tidak menjadi seperti India yang kini terpaksa berdepan dengan tsunami Covid-19.

“Sekiranya keadaan menjadi seperti di India maka akan berlaku tindak balas dari rakyat dan jika diadakan Pilihan Raya Umum (PRU) kerajaan hari ini akan tumbang.

“Sekiranya pandemik ini dapat dikawal dengan jayanya maka rakyat sudah tentu akan berterima kasih kepada kerajaan dan ini akan diterjemahkan pada peti-peti undi,” katanya.


Anwar koyak selepas diminta buktikan tuduhan pihak lawan terima dana judi

Datuk Seri Anwar Ibrahim tidak dapat menerima kritikan selepas dipersoalkan pihak lawan berhubung tuduhan kononnya syarikat judi menyalurkan dana semasa kempen Pilihan Raya Umum Ke-15 (PRU-15) lalu.

Ironinya, Perdana Menteri (PM) itu membuat tuduhan melulu terhadap parti lawan dalam sidang media baru-baru ini dan koyak teruk apabila dicabar supaya menunjukkan bukti terhadap tuduhan yang dilemparkan tersebut.

“Nasihat (saya pada) Takiyuddin (Datuk Seri Takiyuddin Hassan) jangan gopoh kerana saya sekarang di Kementerian Kewangan… fail ada pada saya,” katanya menjawab kritikan Setiausaha Agung PAS tersebut dipetik laporan media hari ini.

PAS meminta Anwar mengemukakan bukti berhubung tuduhannya dan tidak menolak akan menimbang untuk mengambil tindakan undang-undang terhadapnya.

Dalam pada itu, Pengerusi Perikatan Nasional (PN) Tan Sri Muhyiddin Yassin juga malam tadi meminta Anwar mengemukakan bukti terhadap tuduhannya itu dan menggesanya supaya tidak menunjukkan sikap dengki apabila parti lawan berjaya menang lebih banyak kerusi Parlimen semasa PRU-15 lalu.

“Ya fitnah, apa bukti? Tuduhan itu mudah dibuat. Kami ada prinsip kalau pun kita nak terima bantuan, kita tak akan terima daripada sumber yang haram dan saya tahu judi adalah haram.

“Saya tak tahu macam mana Perdana Menteri boleh buat tohmahan dan tuduhan yang berat itu.

“Hanya kerana kami menang hanya, kerana kami gerakkan jentera kita dengan begitu berkesan dan mengalahkan mereka sampai UMNO kosong di lapan buah negeri, itu bukan bermakna bahwa kita mempunyai peruntukan besar.

“Parti kita (Bersatu) muncul lima tahun dahulu, Perikatan Nasional baru dua tahun, berbanding dengan PKR yang sudah berpuluh tahun.

“Saya tak nak tuduh, dia pun dapat bantuan juga, jadi saya kira setakat ini itu adalah tuduhan amat berat. Kita tengoklah apa yang patut kita buat,” kata Muhyiddin semasa sidang media selepas berceramah di Padang Serai malam tadi.


Mahkamah tolak permohonan batal pertuduhan dihadapi Wan Saiful

Bekas Ketua Penerangan Bersatu, Datuk Wan Saiful Wan Jan hari ini gagal dalam permohonannya untuk membatalkan dua pertuduhan berkaitan rasuah berjumlah RM6.9 juta membabitkan projek Jana Wibawa.

Mahkamah Sesyen, Rozina Ayob membuat keputusan itu selepas mendengar hujahan dikemukakan peguam bela, Amer Hamzah Arshad dan Timbalan Pendakwa Raya, Rasyidah Murni Azmi, menurut laporan Bernama.

Justeru, Rozina memerintahkan kes itu diteruskan dengan perbicaraan ditetapkan25 hingga 27 Mac; 29 dan 30 April; dan 20 hingga 22 Mei tahun depan selain menetapkan 1 Dis ini untuk pengurusan kes.

Pada 29 Mei lalu, Wan Saiful, yang juga Ahli Parlimen Tasek Gelugor, memfailkan permohonan untuk membatalkan dua pertuduhan itu atas alasan pertuduhan terhadapnya adalah cacat.

Dalam pada itu, Rasyidah Murni memaklumkan kepada mahkamah bahawa seramai 27 saksi pendakwaan akan dipanggil untuk memberi keterangan.

Wan Saiful, 48, didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek ‘Central Spine Road: Sertik Ke Persimpangan Lebuhraya Pantai Timur’ daripada Kerajaan Malaysia secara prakelayakan yang jumlah keseluruhannya RM232 juta.

Beliau juga dituduh menerima bagi dirinya suapan wang tunai berjumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek itu.

Kedua-dua perbuatan itu didakwa dilakukan di Royal Lake Club, Taman Tasik Perdana, di sini, pada April 2022 dan di CIMB Bank Berhad Cawangan Bukit Tunku, Taman Tunku, Bukit Tunku, di sini, antara 8 Julai 2022 hingga 30 Sept 2022.

Sementara itu, Amer Hamzah ketika ditemui pemberita berkata pihaknya tidak akan merayu terhadap keputusan hari ini.

Wan Saiful pula berkata beliau menerima keputusan itu.


Warga Klang, Kuala Selangor diminta bersedia risiko banjir

Kerajaan Selangor meminta semua penduduk yang tinggal di sekitar daerah Klang, Kuala Selangor serta kawasan berhampiran, supaya sentiasa peka terhadap risiko banjir berikutan amaran fenomena air pasang besar bermula esok.

Menteri Besar Selangor Datuk Seri Amirudin Shari berkata amaran berhubung fenomena itu telah dihebahkan kepada umum bermula semalam, dengan dijangka esok paras air pasang besar akan melebihi ketinggian lima meter, lapor Bernama.

“Kita sudah beri amaran kepada umum berkenaan air pasang tinggi pada esok, 14 dan 15 Sept ini, ketinggian lebih lima meter. Itu paras yang tinggi. Pada 17 dan 18 Dis tahun lalu tidak sampai 5.4 meter pun, sehingga 4.7 hingga 4.8 meter,” katanya kepada pemberita selepas meninjau proses naik taraf sistem saliran di Taman Melawis, di sini hari ini.

Amirudin berkata buat masa ini, kerajaan negeri sudah mengenal pasti kawasan panas berlakunya banjir termasuk di sekitar Taman Melawis, dengan beberapa langkah jangka masa pendek akan dilaksanakan kerajaan negeri iaitu menambah jumlah pam bagi mempercepatkan aliran keluar air.

Mengulas berhubung mesyuarat bersama semua agensi serta pihak terlibat bagi persediaan menghadapi bencana banjir pada Isnin ini, Amirudin berkata kerajaan Selangor akan mengusulkan berhubung persediaan kelengkapan di pusat pemindahan sementara (PPS) untuk dihantar lebih awal ke kawasan kerap berlaku banjir.

Katanya ini bagi mengelakkan berlaku situasi panik seperti peristiwa banjir Disember lalu, dengan kebanyakan kelengkapan PPS diletak secara berpusat dan ia menyukarkan proses penghantaran apabila banyak jalan raya ditenggelami air.

Sementara itu, Facebook Pejabat Setiausaha Kerajaan Negeri Selangor memaklumkan, bulan ini paras air laut tertinggi di Stesen Pelabuhan Klang dijangka pada Isnin ini (12 Sept) iaitu 5.5 meter pada 7.18 pagi manakala pada esok, 13 dan 28 Sept pula pada paras 5.4 meter sekitar jam 6.42 pagi hingga 7.49 pagi.

“Pada 14, 27 dan 29 Sept, paras air laut pada 5.3 meter sekitar jam 6.52 pagi hingga 8.16 pagi. Penduduk Klang diingatkan bersedia menghadapi fenomena air pasang besar dan Monsun Timur Laut (MTL) mulai September hingga Disember depan, yang boleh membawa risiko banjir dan runtuhan ban,” menurut hantaran itu.

Manakala, Ahli Dewan Undangan Negeri (ADUN) Bukit Melawati Juwairiya Zulkifli menerusi akaun video di Tiktok rasminya memaklumkan, sebanyak 13 kawasan di sekitar Kuala Selangor berpotensi untuk berlakunya kejadian banjir susulan air pasang besar serta hujan berterusan bermula semalam hingga esok.

“Antara kawasan berpotensi adalah Tambak Jawa, Pantai Remis, Pantai Jeram, Kampung Sungai Janggut, Kampung Sungai Sembilang, Pekan Sungai Buloh, Pekan Kuala Selangor, Kampung Sungai Yu, Pekan Tanjong Karang, Parit 4 Sekinchan dan Bagan Pasir Tok Adam,” kata menerusi video berdurasi 1.39 minit itu.


Sekolah dibuka 2 Januari – 20 Mac

Sesi Persekolahan Penggal 3, 2021/2022 akan bermula 2 Januari hingga 20 Mac 2022 bagi sekolah di negeri-negeri Kumpulan A, sementara 3 Januari hingga 20 Mac 2022 bagi sekolah di negeri-negeri Kumpulan B.

Kementerian Pendidikan (KPM) berkata sekolah di negeri Kumpulan A adalah Johor, Kedah, Kelantan dan Terengganu.

Kumpulan B pula membabitkan Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya.

Cuti akhir Penggal 3 akan bermula pada 25 Februari 2022 hingga 20 Mac 2022.

“Kalendar Akademik Sesi 2022/2023 akan bermula pada 21 Mac 2022 hingga 11 Mac 2023 bagi sekolah di negeri Kumpulan A dan pada 21 Mac 2022 hingga 12 Mac 2023 bagi sekolah di negeri Kumpulan B.

“Sesi Persekolahan Penggal 3, 2021/2022 dan Kalendar Akademik Sesi 2022/2023 boleh dimuat turun melalui laman sesawang KPM di pautan https://www.moe.gov.my/takwim mulai hari ini,” katanya.


MP Bersatu keluar parti jika tubuh parti baharu perlu kosongkan kerusi: BERSIH

Ahli Parlimen Bersatu yang keluar parti dan sekiranya menubuhkan parti baharu atau menyertai mana-mana parti perlu mengosongkan kerusi mereka dan diadakan semula pilihan raya, kata Gabungan Pilihan Raya Bersih dan Adil (BERSIH).

Untuk rekod, Bersatu Sabah mempunyai lima Ahli Parlimen (MP), dengan empat daripadanya bertanding di bawah tiket gabungan Gabung Rakyat Sabah (GRS), manakala seorang lagi – Datuk Seri Ronald Kiandee – bertanding di bawah tiket Perikatan Nasional (PN).

BERSIH memberi senario jika empat MP Bersatu yang bertanding atas tiket GRS jika menubuhkan parti baharu dan meninggalkan parti itu, maka wajar untuk mereka mengosongkan kerusi.

“Mereka bertanding di bawah logo GRS iaitu gabungan/parti berdaftar. Mereka tidak bertanding di bawah Bersatu.

“Pengenalan itu adalah apa yang mereka maklumkan kepada Suruhanjaya Pilihan Raya (SPR) semasa mereka mengemukakan pencalonan.

“Jika mereka menubuhkan parti baru dan meninggalkan GRS, mereka perlu mengosongkan kerusi mereka,” katanya dipetik laporan Malaysiakini.

Dalam mana-mana senario, protokol sedia ada untuk mengosongkan kerusi ialah Parlimen dimaklumkan mengenai perkara itu, dan Parlimen seterusnya akan memaklumkan SPR.

Ini bermakna speaker Dewan Rakyat akan memainkan peranan dalam memutuskan sama ada akan memaklumkan SPR atau tidak bahawa berlaku pelanggaran undang-undang antilompat parti.

Ketika ini, Tan Sri Azhar Azizan Harun – yang dilantik di bawah pentadbiran PN pada 2020 – merupakan speaker Dewan Rakyat sehingga 18 Dis – dan dengan itu mempunyai kuasa untuk memaklumkan SPR jika Bersatu memfailkan aduan dengannya.

Speaker baharu hanya akan dilantik pada 19 Dis ketika sidang Dewan Rakyat penggal baru bersidang.

Terdahulu, pemimpin tertinggi Bersatu Sabah diketuai ketuanya, Datuk Hajiji Noor, hari ini mengumumkan keluar parti itu.

Ia selepas mereka menyertai kerajaan campuran menerusi GRS bersama Pakatan Harapan (PH), Barisan Nasional (BN), Gabungan Parti Sarawak (GPS) serta Parti Warisan (Warisan).

Hajiji yang juga Ketua Menteri yang juga Ketua Badan Pimpinan BERSATU Sabah dalam satu kenyataan pagi ini, berkata keputusan dibuat selepas menimbangkan landskap politik Malaysia ketika ini, terutama di Sabah.

Beliau berkata, kerajaan negeri ditunjangi GRS – Barisan Nasional (BN) juga mengambil kira nasihat Yang di-Pertuan Agong mengenai pembentukan kerajaan pusat yang diterajui Perdana Menteri, Datuk Seri Anwar Ibrahim.


Malaysia dijangka tidak alami kemelesetan, kata Pengerusi Bursa

Malaysia tidak mungkin terjerumus ke dalam kemelesetan ekonomi memandangkan struktur kepelbagaian ekonominya yang kurang bergantung kepada komoditi, selain mengamalkan dasar pragmatik dan responsif, kata Pengerusi Bursa Malaysia, Tan Sri Abdul Wahid Omar.

Beliau berkata sektor pertanian dan perlombongan kini hanya menyumbang 14 peratus kepada Keluaran Dalam Negara Kasar (KDNK) Malaysia, manakala sektor perkhidmatan menyumbang 57 peratus dan sektor pembuatan pula sebanyak 24.3 peratus, lapor Bernama.

“Kepelbagaian rakan dagangan kami — kami tidak terlalu bergantung kepada satu negara tertentu sahaja — menambah daya tahan ekonomi kami,” katanya ketika menyampaikan ucapan perasmian Invest Malaysia 2022 Siri 1: Membina Daya Tahan Dalam Situasi Kemeruapan di sini, pada Rabu.

Beliau berkata bank dan syarikat perkhidmatan kewangan Malaysia mempunyai wajaran yang ketara dalam indeks FTSE Bursa Malaysia KLCI dan indeks kemampanan FTSE4Good Bursa Malaysia.

“Tujuh saham perbankan ini sahaja iaitu Maybank, Public Bank, CIMB Bank, Hong Leong Bank, RHB Bank dan Alliance Bank mempunyai gabungan permodalan pasaran berjumlah RM325.36 bilion atau kira-kira 20 peratus daripada jumlah permodalan pasaran RM1.65 trilion setakat akhir Jun 2022,” katanya.

Abdul Wahid berkata sistem kewangan ini dilengkapi dengan pasaran hutang dan modal ekuiti yang berfungsi dengan baik, yang bernilai RM3.5 trilion pada 30 Jun, 2022 dengan pasaran modal hutang menyumbang RM1.8 trilion dan pasaran modal ekuiti membentuk RM1.7 trilion.

“Malaysia juga tempat pasaran modal Islam terkemuka dunia yang bernilai RM2.2 trilion, mewakili hampir dua pertiga daripada jumlah pasaran modal,” katanya.

Beliau berkata keteguhan dan kestabilan sistem kewangan adalah faktor penting daya tahan Malaysia, apabila bank tempatan mempunyai permodalan yang baik, cair, diurus secara lebih baik serta dikawal dan diselia dengan berkesan oleh Bank Negara Malaysia.

“Bank juga terus melaksanakan peranan perantaraan mereka dengan menggerakkan dana untuk disalurkan kepada sektor ekonomi yang produktif,” katanya.

Abdul Wahid berkata di peringkat global, ketegangan perdagangan Amerika Syarikat-China serta krisis Ukraine-Rusia juga menyebabkan harga komoditi dan kos logistik melonjak seterusnya mengakibatkan tekanan inflasi yang tinggi di seluruh dunia dan ini memaksa bank-bank pusat mengetatkan dasar monetari masing-masing untuk mengekang inflasi.

“Ini berkemungkinan menyebabkan kelembapan ekonomi dan potensi kemelesetan di sesetengah negara pada 2023,” katanya.


Muhyiddin, Ismail Sabri ajak contohi sikap Rasulullah SAW

Pengerusi Majlis Pemulihan Negara (MPN) Tan Sri Muhyiddin Yassin mengajak rakyat Malaysia melakukan perbuahan dengan mencontohi dan mengamalkan akhlak terpuji Nabi Muhammad SAW.

Dalam perutusan sempena Sambutan Maulidur Rasul 1143H hari ini yang bertemakan ‘Manhaj Rabbani, Ummah Berkualiti’, bekas Perdana Menteri itu berkata antara sikap yang perlu dicontohi ialah berkata benar dan amanah.

“Marilah kita membulat tekad untuk berubah ke arah kebaikan dengan mencontohi dan mengamalkan akhlak terpuji baginda seperti berkata benar (Siddiq), amanah, sentiasa menyampaikan perintah dan larangan Allah (Tabligh) dan sentiasa cerdas (Fatonah) dalam berdakwah.

“Sifat-sifat terpuji ini menjadi kunci kepada kejayaan baginda dalam menyebar dan mengembang Islam sehingga menjadi agama yang agung dan dihormati,” katanya dalam kenyataan malam ini.

Menurutnya, umat Islam juga perlu menunjukkan kasih sayang kepada Rasulullah SAW dengan memperbanyakan selawat kepada baginda.

Muhyiddin turut memanjatkan doa semoga pandemik Covid-19 yang membelenggu bumi Malaysia dan juga dunia segera berakhir.

Sementara itu, Perdana Menteri Datuk Seri Ismail Sabri Yaakob turut mengajak rakyat Malaysia menyuburkan penyatuan sebagaimana dilakukan Rasulullah SAW ketika berhijrah ke Madinah.

“Meneladani Sunnah Rasulullah SAW adalah salah satu cara kita membuktikan cinta kita kepada Baginda. Sewaktu berhijrah ke Madinah, Rasulullah bukan sahaja berjaya menyatukan kaum Muhajirin dan Ansar melalui Piagam Madinah, malah bersama kaum Yahudi.

“Penyatuan yang diasaskan Baginda merentasi kabilah, agama serta fahaman.

“Konsep penyatuan yang dibawa Rasulullah mengajar kita untuk bermuafakat tanpa mengira latar belakang demi mewujudkan satu Keluarga Malaysia yang harmoni,” katanya dalam kenyataan malam ini.


Arman kata tuduhan untuk halang tanding Ketua Pemuda UMNO

Ketua UMNO Bahagian Subang, Datuk Arman Azha Abu Hanifah menyifatkan pertuduhan yang dikenakan terhadap beliau lebih kepada bersifat untuk menghalangnya daripada bertanding jawatan Ketua Pemuda UMNO Malaysia.

Malah, beliau berkata pertuduhan yang dikenakan terhadap beliau adalah sesuatu yang amat amatur terhadap pemimpin yang telah masak dengan keadaan politik nasional.

“Tuduhan itu yang saya lihat adalah tuduhan yang lebih kepada tidak membenarkan saya bertanding. Satu pertuduhan yang amat amatur. Pertuduhan terhadap pemimpin yang telah masak dengan politik nasional.

“Satu pertuduhan yang bagi saya lembaga disiplin boleh menilai dengan baik, dan lembaga disiplin boleh lihat yang mana benar yang mana tidak.

“Bagi saya, kita serah kepada lembaga disiplin untuk melihat pertuduhan-pertuduhan terhadap diri saya itu sah atau tidak,” katanya pada sidang media selepas bertemu Lembaga Didiplin UMNO, hari ini (23 Februari 2023).

Menjawab soalan, Arman Azha berkata setakat ini lembaga disiplin tidak menghalangnya daripada bertanding merebut jawatan Ketua Pemuda UMNO, selain mempertahankan jawatan Ketua UMNO Bahagian Subang.

Serentak itu, pada sidang media berkenaan Arman Azha menyerahkan borang bagi mempertahankan jawatan ketua bahagian, manakala borang untuk jawatan Ketua Pemuda UMNO pula akan diserahkan kepada ibu pejabat parti esok.

Pada masa sama, beliau turut mengingatkan semua pihak supaya bertanding setiap jawatan secara demokrasi dan ‘gentleman’.

“Bagi saya kalau nak lawan jawatan Ketua Pemuda UMNO Malaysia lawan (secara) gentleman. Jangan baling batu sembunyi tangan.

“Dah nak jadi ketua pemuda ni jangan jadi calon yang orang cakap ditaja, tetapi jadilah calon pergerakan Pemuda UMNO Malaysia atas kapasiti keyakinan diri sendiri,” katanya lagi.

Menjawab soalan lain, Arman Azha berkata beliau tidak mempunyai masalah dengan Presiden UMNO Datuk Seri Ahmad Zahid Hamidi dan begitu juga sebaliknya.

Ini terbukti apabila beliau masih kekal sebagai ahli Majlis Tertinggi (MT) UMNO.

“Bagi saya kalau saya ada masalah dengan presiden, sudah pasti saya seorang ahli MT lantikan akan dipecat atau ditamatkan jawatan itu.

“(Tapi) sehingga mesyuarat terakhir baru-baru ini, saya masih lagi berdiri sebagai ahli MT,” katanya.


Pemuda UMNO pertikai peruntukan banyak kepada sekolah persendirian Cina

Peruntukan yang diumumkan kerajaan campuran kepada Sekolah Menengah Persendirian Cina (SMPC) dipertikaikan Pemuda UMNO.

Ketua Pemudanya, Dr Muhamad Akmal Saleh membandingkan peruntukan yang diberikan kepada SMPC itu dengan Sekolah Agama (SA) kerana dilihat tidak seragam, selain ia menimbulkan beberapa persoalan dari segi purata jumlah diberikan.

“Jika penentuan peruntukan kerajaan mengikut purata bilangan sekolah, Pemuda UMNO menggesa kerajaan menyemak semula kadar peruntukan purata SMPC untuk diseragamkan dengan peruntukan kepada institusi pendidikan agama dan bakinya perlu diberikan kepada sekolah menengah aliran kebangsaan yang secara jelas untuk semua kaum dan berpaksikan silibus kebangsaan,” katanya dalam hantaran di laman Facebooknya.

Kenyataan itu sebagai mengulas peruntukan RM15.7 juta diluluskan Perdana Menteri bagi SMPC dan RM150 juta diperuntukkan kepada sekolah tahfiz serta institusi pondok.

Dr Muhammad Akmal yang Ahli Dewan Undangan Negeri (ADUN) Merlimau berkata, jika dilihat secara terperinci, RM150 juta diperuntukkan bagi 1,276 sekolah berdasarkan institusi sekolah agama berdaftar, sekali gus bermakna setiap satu sekolah hanya mendapat RM117,500 saja.

Bagaimanapun, beliau berkata, peruntukan RM15.7 juta bagi SMPC itu diagihkan kepada 63 sekolah dengan setiap sekolah mendapat bantuan RM250,000.

Katanya, dari segi Perlembagaan kedudukan institusi SA dan SMPC adalah tidak sama yang mana peruntukan pendidikan agama diberikan menerusi Jabatan Kemajuan Agama Islam (JAKIM) dan bukannya Kementerian Pendidikan (KPM).

“Ia menunjukkan punca kuasa kewujudan institusi itu mengikut peruntukan Perlembagaan. Maka, apakah kriteria penentuan jumlah peruntukan kepada institusi pendidikan agama dan SMPC? Berdasarkan kriteria apakah jumlahnya ditentukan? ” katanya lagi.

Beliau turut mencadangkan mana-mana institusi yang tidak dapat beroperasi kerana kekurangan dana diserap ke dalam sekolah aliran kebangsaan.

“Jika alasan peruntukan diberi kepada SMPC atas faktor kekurangan dana, maka kami mencadangkan mana-mana SMPC yang tidak mampu menjalankan operasi ini diserapkan dalam sekolah aliran kebangsaan.

“Saya percaya lebih banyak sekolah aliran kebangsaan yang daif dan lebih memerlukan bantuan dana daripada SMPC yang kita semua maklum ia dibiayai secara persendirian oleh pihak swasta tanpa memerlukan dokongan kerajaan,” katanya.

Dr Muhammad Akmal berkata, pendirian Pemuda UMNO dalam isu berkenaan tidak pernah berubah dan mahu penjelasan yang tuntas dalam perkara itu.


UMNO bakal buat pusingan-U kekal bersama PN selepas Ogos, beri alasan Covid

Meskipun UMNO telah membuat ketetapan untuk menarik balik sokongan terhadap kerajaan Perikatan Nasional (PN) pada Ogos ini, keputusan itu mungkin berubah selepas berlakunya peningkatan kes Covid-19 yang semakin mencanak naik ketika ini, kata Datuk Seri Tajuddin Abdul Rahman.

Ahli Majlis Kerja Tertinggi UMNO itu berkata, UMNO membuat keputusan itu pada perkiraan awal pandemik itu mungkin landai menjelang Ogos namun perkiraan itu tersasar dan kemungkinan Pilihan Raya Umum Ke-15 (PRU-15) tidak dapat dilaksanakan.

Menurutnya, jika UMNO membuat keputusan untuk menangguhkan keputusan menarik balik sokongan terhadap PN pada Ogos ini, parti itu akan melihat semula berapa lama tempoh yang akan ditetapkan untuk terus menyokong kerajaan PN.

“Kita tahu Perhimpunan Agung UMNO telah menetapkan pada Ogos ini sebagai tamatnya sokongan kita terhadap kerajaan PN dan selepas sokongan ditarik balik, kita berharap Parlimen akan dibubarkan dan PRU-15 akan diadakan.

“Kita andaikan ketika itu kes Covid-19 sudah reda dan darurat ditarik balik, tapi kalau kes Covid-19 mencanak sampai 10,000 kes, pada waktu itu, kita akan pertimbangkan semula (keputusan tarik balik sokongan terhadap PN)..

“Kalau kes Covid-19 masih tinggi, bermakna, pilihan raya tak boleh nak dilaksanakan. Ketika itu kita akan tengok semula apa yang perlu dibuat, kita mahukan tempoh berapa lama lagi,” katanya memetik Utusan Malaysia.

Memberi perumpamaan bagi menceritakan situasi itu, Ahli Parlimen Pasir Salak itu menegaskan bahawa UMNO kini akur dengan keadaaan Covid-19 yang menyebabkan parti itu kini dalam keadaan ‘tunggu dan lihat’ sebelum mengambil sebarang keputusan baharu.

“Ibarat kita nak merentasi jambatan, apabila kita sudah sampai di jambatan barulah kita fikir macam mana nak melaluinya, tapi, sekarang kita belum sampai lagi ke jambatan itu. Buat sementara ini, kita akur keadaan Covid-19 masih tinggi,” katanya.

UMNO sebelum ini mengumumkan akan kekal menyokong kerajaan PN sehingga Ogos depan sebagaimana keputusan yang dicapai dalam Perhimpunan Agung UMNO (PAU) 2020 pada Mac lalu.


Kes naik tiga hari berturut-turut

Jangkitan Covid-19 di seluruh negara dalam tempoh 24 jam semalam (24 Mac 2022) naik lagi buat hari ketiga berturut-turut, ketika Kementerian Kesihatan (KKM) menjangkakan besar kemungkinan varian Omicron sub-lineage BA.2 akan menjadi varian yang dominan di Malaysia.

Dalam tempoh itu sebanyak 24,316 jangkitan positif dilaporkan, berbanding 22,491 kes pada Rabu, menjadikan kumulatif positif meningkat kepada 4,079,242 kes – tempat ketiga tertinggi dalam kalangan negara-negara ASEAN selepas Vietnam dan Indonesia.

Sebelum ini, Ketua Pengarah Kesihatan Tan Sri Dr Noor Hisham Abdullah berkata penularan varian Omicron BA.2 atau dikenali juga sebagai ‘stealth Omicron’ di Malaysia semakin meningkat dan perlu diambil perhatian.

Menurutnya dalam tempoh 1 Mac hingga 17 Mac lalu varian itu meningkat kepada 27.1 peratus berbanding Januari dan Februari antara 0.9 peratus dan 2.7 peratus.

Sementara itu, sejak awal 2020 hingga semalam, seramai 3,796,975 pesakit telah sembuh, 34,664 kematian direkodkan dan 247,603 kes masih aktif, dengan seramai 239,934 pesakit diarah menjalani kuarantin di rumah kerana positif Covid-19 tetapi tidak bergejala atau tidak memerlukan rawatan intensif.

Seramai 1,329 pesakit lagi dimasukkan untuk rawatan dan pemerhatian di PKRC; 6,019 ditempatkan di hospital; dan 321 pesakit dirawat di unit rawatan rapi (ICU), dengan 194 daripadanya memerlukan alat bantuan pernafasan.

Statistik laman sesawang CovidNOW kendalian KKM yang dikemas kini tengah malam tadi menunjukkan, sembilan negeri merekodkan peningkatan jangkitan harian semalam, dengan Selangor mencatat 11,692 kes berbanding 10,240 pada Rabu – tertinggi berbanding negeri-negeri lain.

Jumlah itu menjadikan kumulatif positif di Selangor meningkat kepada 1,130,236 kes, dengan 1,035,942 pesakit telah sembuh, 10,477 kematian dan 83,817 kes masih aktif.

Daripada jumlah kes aktif itu, 82,197 pesakit menjalani kuarantin di rumah; 298 ditempatkan di PKRC; 1,271 dimasukkan ke hospital; dan 51 pesakit dirawat di ICU, dengan 28 daripadanya memerlukan alat bantuan pernafasan.

Sehingga semalam, seramai 4,807,684 atau 95.0 peratus daripada populasi di Selangor telah lengkap divaksinasi, 5,117,548 atau 100.9 peratus menerima sekurang-kurangnya satu dos, dan 3,923,529 atau 92.2 peratus individu dewasa menerima dos penggalak.

Negeri dan Wilayah Persekutuan lain yang mencatat penigkatan jangkitan harian semalam ialah:

Pecahan kes Covid-19 mengikut negeri-negeri pada 24 Mac 2022.


PH dakwa blok pembangkang patut tadbir Melaka

Majlis Presiden Pakatan Harapan (PH) mengingatkan bahawa blok mereka sepatutnya diberi peluang mengetuai pentadbiran negeri Melaka sebelum Dewan Undangan Negeri (DUN) dibubarkan.

Dalam kenyataan petang tadi, Majlis Presiden PH mengimbas semula apa yang berlaku di Perak pada 2009 atau Melaka sendiri pada 2020 lalu, di mana blok majoriti diberi peluang mentadbir negeri.

Sehubungan itu, PH menolak penamaan Datuk Seri Sulaiman Md Ali sebagai Ketua Menteri sementara sebagaimana diumumkan Setiausaha Kerajaan Negeri, Datuk Seri Kamel Mohamad.

“Dalam kenyataan tersebut, Setiausaha Kerajaan Negeri Melaka mengakui bahawa Perlembagaan Negeri Melaka tidak memperuntukkan fungsi dan peranan sebuah kerajaan ‘caretaker’ dan seterusnya merujuk konvensyen sistem demokrasi berparlimen di negara-negara Komanwel,” kata kenyataan itu.

Pada masa sama, Majlis Presiden PH juga menolak pembubaran DUN dan menyifatkannya sebagai tidak berperlembagaan tatkala Melaka masih menghadapi wabak Covid-19 selain wujud parti-parti gabungan yang mendapat sokongan majoriti Ahli DUN (ADUN).

“Oleh demikian PH menolak penamaan Sulaiman selaku Ketua Menteri ‘caretaker’ Melaka kerana beliau telah jelas hilang sokongan majoriti ADUN sebelum DUN Melaka dibubar dan tidak lagi mampu mengetuai kerajaan negeri,” kata kenyataan itu.

Majlis Presiden PH berkata perbincangan sepatutnya diadakan antara Setiausaha Kerajaan Negeri Melaka, blok majoriti diketuai Adly Zahari, blok Datuk Seri Idris Haron dan blok minoriti diketuai Sulaiman sebelum nama Ketua Menteri ‘caretaker’ diumum.

PH juga mengulangi pendirian Pilihan Raya Negeri tidak patut diadakan susulan penularan pandemik Covid-19 ketika ini.

“Darurat juga tidak sesuai memandangkan ia akan menimbulkan kegusaran dalam kalangan pelabur pada ketika usaha menghidupkan semula ekonomi negara sedang diperhebatkan,” kata PH.

Kerajaan UMNO Melaka tumbang pada 5 Oktober lalu apabila empat ADUN, termasuk dua daripada parti itu menarik sokongan kepada Sulaiman.

Selain Idris yang juga bekas ADUN UMNO Sungai Udang, Datuk Nor Azman Hassan (Pantai Kundor), Datuk Noor Effandi Ahmad (Bersatu – Telok Mas) dan Datuk Norhizam Hassan Baktee (Bebas – Pengkalan Batu), turut menarik sokongan mereka.


Pemimpin PBM pegang jawatan dalam GLC patut letak jawatan

Ahli Majlis Pimpinan Tertinggi Bersatu Dr Muhammad Faiz Na’aman menggesa pemimpin politik yang menyertai Parti Bangsa Malaysia (PBM) meletak jawatan dalam mana-mana agensi, badan berkanun atau syarikat berkaitan kerajaan (GLC).

Ini kerana katanya, PBM bukan sebahagian daripada Perikatan Nasional (PN) atau parti yang membentuk Kerajaan Malaysia sekarang ini.

Menurutnya Bersatu telah menggariskan bahawa keahlian seseorang ahlinya akan tergugur secara automatik jika terbukti menyertai parti lain.

“Maka adalah lebih bermaruah jika mereka yang telah meninggalkan Bersatu demi menyertai mana-mana parti lain, dalam hal ini Parti Bangsa Malaysia (PBM), untuk mengisytiharkan diri mereka secara terbuka telah keluar daripada Bersatu dan tidak bermain dua atau lebih ‘kolam’,” katanya dalam kenyataan hari ini.

Beliau membuat kenyataan demikian ketika mengulas tindakan beberapa Ahli Parlimen dan Ahli Dewan Undangan Negeri (ADUN), termasuk daripada Bersatu, yang menyertai PBM.

Antaranya ialah pemimpin Bersatu Pahang, Zakaria Abdul Hamid yang dilantik atas kapasiti politik untuk menerajui Perbadanan Kemajuan Filem Nasional Malaysia (FINAS).

Selain itu, beberapa bekas pemimpin PKR turut dilantik memegang jawatan penting dalam agensi dan GLC.

Mengulas lanjut, Dr Muhammad Faiz meminta mana-mana menteri atau pemimpin kerajaan Malaysia hari ini yang telah membuat lantikan berdasarkan kuota lantikan politik terhadap individu-individu yang kini telah terbukti bukan dari PN, BN atau GPS untuk menamatkan kontrak lantikan politik tersebut dalam kadar segera atau meminta individu itu meletakkan jawatan secara sukarela.

“Ini bagi mewujudkan keserasian agenda dalam hal ehwal membuat dasar, pengurusan serta pentadbiran apa-apa elemen di bawah kuasa kerajaan Persekutuan sama ada secara langsung atau tidak.

“Ia juga dapat mengelak sebarang bentuk kebarangkalian untuk disabotaj atau ditunggang oleh pihak luar yang tidak bersama kerajaan Malaysia hari ini,” katanya.


Hanya cakap Najib ‘yang benar’ tapi tiada bukti, sindir Dr Mahathir

Tun Dr Mahathir Mohamad hari ini membidas Datuk Seri Najib Razak, yang kini sedang menjalani hukuman penjara, kerana tidak menerima bahawa dia telah terbukti bersalah di mahkamah.

“Satu lagi kejayaan Najib menukar budaya dan nilai hidup Melayu ialah berkenaan menolak bukti yang jelas dan menerima kenyataan yang tidak berasas.

“Selama empat tahun Najib dibicara di Mahkamah Tinggi, Mahkamah Rayuan dan Mahkamah Persekutuan, berasas dokumentasi dan cek yang didedah berkenaan duit SRC (anak syarikat 1MDB) yang dimasukkan ke dalam akaun Najib dalam Ambank dan dibelanja olehnya kononnya tidak benar.

“Dia tidak tahu akan adanya duit ini. Dia belanja duit tanpa mengetahui adanya duit ini. Jika ada duit ini, ia adalah sumbangan dari Raja Arab. Apa bukti? Tidak perlu.

“Percaya sahajalah dakwaan Najib. Bukti tidak perlu. Bukti adalah penipuan. Tanya AG. Najib tidak salah,” katanya dalam tulisan terbaharu di blog beliau chedet.cc hari ini.

Dr Mahathir juga berkata bagi Najib, segala yang ditulis hakim adalah tidak benar kerana mendakwa hakim itu mempunyai konflik kepentingan dan berat sebelah.

“Puluhan saksi memberi maklumat akan kesalahan Najib. Dokumen dan bukti lain dipamer. Hakim menulis 800 muka surat berkenaan yang didedah oleh saksi, bukti, hasil siasatan.

“Bagi Najib semua yang dicatit oleh hakim tidak benar. Hakim ada conflict of interest. Hakimnya berat sebelah.

“Yang benar ialah penafian oleh Najib, oleh anaknya dan peguam upahannya. Sembilan orang hakim, tiga mahkamah, bicara empat tahun, semua tidak betul, fitnah,” kata bekas Perdana Menteri Malaysia dua kali itu.

Mahathir berkata Najib tidak mempunyai bukti tuduhannya bahawa beliau mempunyai berbilion-bilion wang di Switzerland dan Taiwan dan anak-anaknya menjadi bilionair ketika beliau berkhidmat sebagai Perdana Menteri.

“Yang benar ialah Mahathir memiliki duit berbillion. Duit ini ada di Switzerland dan Taiwan. Apa bukti? Bukti tidak perlu. Najib tahu. Percayalah sahaja.

“Yang benar ialah semua anak Mahathir menjadi billionaire semasa Mahathir jadi Perdana Menteri. Apa bukti. Tidak ada. Tetapi Najib tahu.

“Ada surat dari Mahathir kepada Kementerian Kewangan. Mana dia surat ini. Ada pada Najib. Tunjuk. Tunggu. Akan ditunjuk. Percaya sahajalah. Bukti tidak perlu,” katanya.

Pada 23 Ogos lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan Mahkamah Tinggi terhadap Najib berhubung kes penyelewengan RM42 juta dana SRC International Sdn Bhd – syarikat berkaitan 1MDB dan kerajaan.

Najib menjadi bekas Perdana Menteri Malaysia pertama yang menjalani hukuman penjara di Penjara Kajang, dan masih mempunyai puluhan lagi tuduhan jenayah.


Mahkamah Persekutuan dengar isu Perlembagaan, antilompat 3 Ogos

Mahkamah Persekutuan menetapkan 3 Ogos depan untuk mendengar permohonan Dewan Undangan Negeri (DUN) Pulau Pinang dan speakernya, berhubung enakmen antilompat parti yang diluluskan sebelum ini.

DUN dan speakernya mahu Mahkamah Persekutuan memutuskan persoalan sama ada Perkara 14A Perlembagaan Negeri Pulau Pinang adalah terbatal kerana ia tidak konsisten dengan Perkara 10 (1) (c) Perlembagaan Persekutuan.

Peguam A Surendra Ananth mengesahkan tarikh perbicaraan itu ditetapkan ketika pengurusan kes yang diadakan baru-baru ini, lapor Bernama.

Menurutnya beliau bercadang untuk menulis kepada mahkamah untuk meminta panel yang lebih besar terdiri daripada tujuh atau sembilan hakim untuk mendengar kes itu.

Kerajaan negeri Pulau Pinang telah mengeluarkan fiat (perintah khas) kepada peguam Malik Imtiaz Sarwar dan Surendra untuk mewakili Dewan Undangan Negeri (DUN) dan speaker negeri itu, yang merupakan defendan.

Empat ADUN, Zulkifli Ibrahim (Sungai Acheh); Afif Bahardin (Seberang Jaya); Khaliq Mehtab Mohd Ishaq (Bertam); dan Zolkifly Md Lazim (Telok Bahang) memfailkan tiga writ saman pada 2020 terhadap DUN dan speakernya untuk mencabar usul yang diperkenalkan pada Oktober 2020 supaya mereka mengosongkan kerusi dan pilihan raya kecil diadakan.

Zulkifli dan Afif dipecat daripada PKR pada 2020 manakala Khaliq dan Zolkifly adalah ahli Bersatu.

Perkara 14A Perlembagaan Negeri Pulau Pinang menyatakan bahawa seseorang ADUN hendaklah mengosongkan kerusinya jika telah dipilih sebagai calon parti politik, beliau meletak jawatan atau dipecat daripada parti atau telah dipilih selain sebagai calon parti politik, menyertai parti politik lain.

Pesuruhjaya Kehakiman Mahkamah Tinggi Pulau Pinang Azizan Md Arshad semalam membenarkan permohonan rujukan yang dikemukakan DUN dan speakernya di bawah Seksyen 84 Akta Mahkamah Kehakiman 1964.

Azizan berkata ketika itu, hakim Mahkamah Agung, Hashim Yeop Sani membuat pemerhatian bahawa kehilangan kelayakan ahli Parlimen adalah subjek Persekutuan manakala yang melibatkan ADUN adalah subjek negeri.

Beliau memberi kebenaran kepada pemohon untuk merujuk persoalan perlembagaan ke Mahkamah Persekutuan selepas memutuskan bahawa mereka telah memenuhi syarat asas di bawah Seksyen 84.

DUN Pulau Pinang dan Speaker Datuk Law Choo Kiang mahu persoalan perlembagaan dirujuk ke Mahkamah Persekutuan atas dasar keputusan berhubung perkara dalam kes Nordin Salleh melawan Dewan Undangan Negeri Kelantan yang telah diputuskan pada 1992, perlu dihujahkan lagi.

Dalam penghakimannya, Azizan berkata dalam kes Abdul Karim Abdul Ghani melawan Badan Perundangan Sabah yang melibatkan isu kehilangan kelayakan ahli DUN di bawah Perkara 74(4) Perlembagaan Persekutuan, sepatutnya ditentukan oleh Mahkamah Persekutuan.


Kelantan penyumbang kluster komuniti tertinggi hari ini

Kementerian Kesihatan Malaysia (KKM) hari ini memaklumkan seramai 18,053 pesakit Covid-19 di seluruh negara disahkan sembuh dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan keseluruhan pesakit sembuh daripada jangkitan Covid-19 sejak awal tahun lalu kepada lebih 1.76 juta kes, berbanding kumulatif positif sebanyak 2,011,440 kes.

Menurutnya seramai 1,266 pesakit kini dirawat di unit rawatan rapi (ICU) dengan 954 pesakit disahkan dijangkiti Covid-19, manakala 312 masih dalam siasatan, disyaki atau kemungkinan dijangkiti virus itu.

Sehingga kini, katanya 689 pesakit memerlukan alat bantuan pernafasan dan daripada jumlah itu 432 disahkan dijangkiti Covid-19, manakala 257 lagi masih dalam siasatan, disyaki dan kemungkinan dijangkiti.

Pada masa sama, Dr Noor Hisham memaklumkan KKM mengesan 29 lagi kluster baharu menjadikan keseluruhannya 5,182 kluster dengan 3,734 telah ditamatkan dan 1,448 kluster masih aktif.

Berdasarkan data yang dikeluarkan, 14 kluster baharu membabitkan tempat kerja, komuniti (12 kluster), dan tiga kluster kumpulan berisiko tinggi di Sarawak, Johor, dan Kuala Lumpur.

Johor dan Perak masing-masing merekodkan empat kluster tempat kerja, diikuti masing-masing dua kluster di Selangor dan Pahang, serta masing-masing satu di Pulau Pinang dan Kelantan.

Daripada 12 kluster komuniti pula, sembilan dicatatkan di Kelantan, Sarawak (dua), dan Pahang (satu).

Terdahulu Dr Noor Hisham memaklumkan dalam tempoh 24 jam itu, 15,669 jangkitan baharu direkodkan, termasuk membabitkan 1,490 warganegara asing.

Daripada jumlah kes harian itu, 283 kes atau 1.8 peratus adalah kategori 3, 4, dan 5; dan 15,386 kes (98.2 peratus) lagi adalah terdiri daripada kategori 1 dan 2.


Ringgit diniaga pada paras RM4.50 berbanding dolar AS

Nilai ringgit mengukuh sedikit berbanding dolar AS pagi ini kerana pergerakan dolar AS telah terjejas disebabkan kebimbangan terhadap siling hutang Amerika Syarikat (AS), kata seorang penganalisis.

Pada 9 pagi, mata wang tempatan meningkat kepada 4.5230/5280 berbanding dolar AS daripada kadar penutup semalam 4.5250/5275, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berpendapat ahli-ahli politik AS akan berusaha menyelesaikan kebuntuan ini kerana mereka perlu memastikan ekonomi terus mengekalkan pertumbuhan.

“Cuma, situasi politik boleh menyebabkan ketidakselesaan dalam pasaran kewangan,” katanya kepada Bernama sambil menambah sehubungan itu, ringgit dijangka sedikit stabil hari ini.

Sementara itu, peniaga ActivTrades Dyogenes Rodrigues Diniz berkata gandingan USD/MYR mungkin bergerak secara mendatar menjelang pengeluaran data Tuntutan Pengangguran Awal AS bersama-sama Indeks Pembuatan Persekutuan Philadelphia AS.

Dalam pada itu, ringgit didagangkan kebanyakannya lebih rendah berbanding sekumpulan mata wang utama.

Mata wang tempatan lemah berbanding pound Britain kepada 5.6456/6518 berbanding 5.6300/6331 pada penutup Rabu dan susut berbanding euro menjadi 4.9034/9088 daripada 4.9006/9033 semalam, tetapi meningkat berbanding yen Jepun kepada 3.2907/2945 daripada 3.3039/3060 sebelumnya.

Ringgit juga diniagakan kebanyakannya lebih rendah berbanding mata wang Asean.

Mata wang tempatan bergerak mendatar berbanding rupiah Indonesia pada 304.1/304.6 daripada 304.2/304.6 pada penutup Rabu, merosot kepada 3.3696/3736 berbanding dolar Singapura daripada 3.3693/3714 semalam, susut berbanding peso Filipina pada 8.07/8.09 daripada 8.05/8.06 dan rendah berbanding baht Thai kepada 13.2136/2343 daripada 13.2059/2182 sebelumnya.


Long Tiger bukan pemegang IC biru, tapi IC sementara

Long Tiger atau nama sebenarnya, Abdul Hamim Ab.Hamid bukan pemegang Kad Pengenalan (IC) biru dan juga bukan warganegara walaupun mengakui dirinya adalah rakyat Malaysia yang memiliki IC yang sah.

Sebaliknya, Utusan Malaysia melaporkan hasil semakan pangkalan data Jabatan Pendaftaran Negara (JPN) mendedahkan Long Tiger hanya pemegang IC Pemastautin Sementara atau MyKas.

Dalam laporannya, penemuan tersebut sekali gus menolak dakwaan bahawa Long Tiger memiliki kad pengenalan dan warganegara Malaysia.

Sumber memberitahu menerusi semakan sama, Long Tiger dilahirkan di Hospital Mentakab, Pahang pada Februari 1989 dan membuat permohonan MyKas ketika berusia 12 tahun.

Pengeluaran MyKas adalah amalan biasa kepada individu bukan warganegara atau mereka yang tidak dapat ditentukan kewarganegaraan.

Dalam hal ini, kata sumber itu, sijil kelahiran yang dikeluarkan kepada anak yang bertaraf bukan warganegara adalah sebagai rekod bahawa kelahirannya berlaku di Malaysia.

“Kelahiran seseorang individu yang berlaku di Malaysia tidak menyebabkan individu berkenaan memperoleh kewarganegaraan secara automatik.

“Ini kerana kewarganegaraan seseorang ditentukan berdasarkan kepada status perkahwinan dan taraf kewarganegaraan ibu atau bapa kandung mengikut peruntukan di bawah Bahagian III Perlembagaan Persekutuan, Citizenship Rules 1964 serta perundangan berkaitan yang masih berkuat kuasa,” jelas sumber itu.

Sumber itu memberitahu, JPN bertanggungjawab mendaftarkan setiap kelahiran di negara ini tanpa mengira anak berkenaan bakal diiktiraf sebagai warganegara atau bukan warganegara.

“Perkara ini berdasarkan Akta Pendaftaran Kelahiran dan Kematian 1957 (Akta 299) bagi semenanjung Malaysia, Ordinan Pendaftaran Kelahiran dan Kematian Bab 123 (No.11 Tahun 1951) bagi Negeri Sabah dan Ordinan Kelahiran dan Kematian Bab 10 (No.6 Tahun 1951) bagi Negeri Sarawak,” jelasnya.

Terdahulu pada 15 Disember, Long Tiger yang lari dari lokap Mahkamah Majistret Tangkak, Johor ditangkap di Sungai Petani, Kedah selepas 13 hari menjadi pelarian.

Semasa ditahan lelaki berketurunan Rohingya itu disyaki dalam rancangan lolos ke Thailand atau Indonesia.

Polis turut merampas dokumen pengenalan diri Long Tiger dan selepas semakan ia bukan Mykad seperti yang dipertikaikan beberapa pihak.

Ketua Polis Johor, Datuk Ayob Khan Mydin Pitchay pada sidang akhbarnya turut memaklumkan memiliki kad Pesuruhjaya Bangsa-Bangsa Bersatu Bagi Pelarian (UNHCR).


Cacar monyet menular di Eropah

Republik Czech, Austria dan Slovenia masing-masing melaporkan kes pertama cacar monyet semalam (24 Mei), kata pihak berkuasa kesihatan.

Di Republik Czech, penyakit itu dikesan pada seorang lelaki di Hospital Universiti Tentera Prague, menurut Dr Pavel Dlouhy, Ketua Penyakit Berjangkit Czech.

“Ia hanya soal masa, kami telah menjangkakan ini selama beberapa hari,” kata Dr Dlouhy kepada AFP.

Institut Kesihatan Awam Kebangsaan Czech dalam satu kenyataan pada hari Selasa berkata individu yang dijangkiti itu telah menunjukkan simptom penyakit berkenaan selepas pulang dari festival muzik di Antwerp, Belgium, pada awal Mei.

Di Austria, seorang lelaki, yang dimasukkan ke hospital di Vienna pada Ahad dengan gejala cacar monyet, termasuk demam, telah disahkan dijangkiti penyakit itu, kata pihak berkuasa kesihatan.

Di Slovenia, seorang lelaki, yang mengalami gejala selepas pulang dari Kepulauan Canary, juga telah disahkan menghidap cacar monyet, menurut pihak berkuasa kesihatan.

Sejak beberapa hari lalu, beberapa negara Eropah dan Amerika Utara termasuk Britain, Perancis dan Amerika Syarikat telah melaporkan kes virus jarang berlaku, di mana ia telah menjadi endemik di Afrika.

Pihak berkuasa perubatan berkata, bagaimanapun, risiko penyakit itu akan merebak secara meluas adalah rendah.

Sementara itu, Pertubuhan Kesihatan Sedunia (WHO) berkata sehingga Selasa terdapat 131 kes cacar monyet yang disahkan, dan 106 lagi kes yang disyaki sejak yang pertama dilaporkan pada 7 Mei, di luar negara di mana ia biasanya merebak.

Walaupun wabak itu luar biasa, ia masih lagi terhad, kata WHO, dan agensi itu sedang mengadakan mesyuarat selanjutnya untuk menyokong negara anggota dengan lebih banyak nasihat tentang cara menangani jangkitan itu.

Cacar monyet adalah jangkitan virus yang biasanya ringan yang endemik di bahagian barat dan tengah Afrika. Ia merebak terutamanya melalui hubungan rapat.

“Kami menggalakkan anda semua untuk meningkatkan pengawasan cacar monyet untuk melihat di mana tahap penghantaran dan memahami ke mana ia pergi,” kata Dr Sylvie Briand, pengarah WHO untuk Kesediaan Bahaya Berjangkit Global.

Beliau berkata adalah tidak jelas sama ada kes itu sedang memuncak atau kemuncak penularan telah pun berlalu. – Agensi


Songkok pula cetus kemarahan umat Islam, menteri arah ambil tindakan

Belum reda isu model berpakaian seksi, termasuk memakai baju terbuka tanpa coli ketika minggu fesyen di Kedah, muncul pula rekaan yang didakwa mencemarkan pakaian yang sering dipakai umat Islam – songkok – yang langsung tidak kena dengan budaya dan agama Islam.

Kejadian berlaku ketika Kuala Lumpur Fashion Week (KLFW) baru-baru ini apabila seorang model lelaki mengenakan songkok, tetapi pakaiannya mendedahkan aurat – berjaket terbuka dan memakai seluar pendek.

Susulan itu, Menteri di Jabatan Perdana Menteri (Hal Ehwal Agama) Datuk Idris Ahmad menggesa pihak berkuasa mengambil tindakan segera terhadap individu yang melakukan provokasi terhadap Islam di KLFW.

Beliau menegaskan tindakan segera bagi memastikan perkara seumpama itu dapat dibendung dan dijadikan pengajaran kepada semua pihak.

Menegaskan agar semua pihak di negara ini tidak cuba mempermainkan atau membuat sebarang unsur provokasi terhadap agama Islam, beliau mengingatkan bahawa umat Islam tidak pernah mengganggu atau menghina agama lain.

“Kita tidak pernah mengganggu agama lain dan kita tidak pernah menghina agama lain kerana ia merupakan ajaran agama Islam yang dididik oleh agama Islam itu sendiri. Kita harap orang (agama) lain menghormati agama Islam.

“Kamu bebas untuk menganuti agama kamu tetapi jangan ada unsur-unsur bersifat provokasi,” katanya mengulas isu seorang model lelaki Cina yang mengenakan songkok, tetapi pakaiannya mendedahkan aurat, pada KLFW itu.

Idris berkata apa yang dimahukan adalah agar sentiasa wujud masyarakat yang harmoni dan sejahtera yang telah dibina sekian lama di negara ini, sejak zaman kemerdekaan lagi yang perlu dikekalkan.

“Masyarakat Islam kita cukup marah dan kecewa. Sempadan batas agama, sensitiviti keagamaan dan kaum usah dibuat bahan mainan.

“Usahlah kita berperilaku yang melanggar dengan ajaran agama, adat ketimuran dan tatasusila. Pastikan untuk sentiasa berfikir panjang sebelum melakukan apa-apa perbuatan.

“Pihak berkuasa perlu ambil tindakan segera terhadap individu tersebut supaya perkara ini dapat dibendung dan dijadikan pengajaran kepada semua pihak,” katanya.

Seorang pengguna media sosial Hambali Idrus berkata sejarah songkok yang diinspirasikan daripada Fez Turki, seperti yang tercatat di dalam Syair Siti Zubaidah “..berbaju putih bersongkok merah..” juga telah menjadi pakaian rasmi diperkenan oleh Almarhum Sultan Abu Bakar untuk mengadaptasi Fez sebagai pakaian Melayu Johor.

“Apabila kita kembali pada sejarah Fez itu sendiri, tidak keterlaluan untuk mengatakan bahawa Fez merupakan nenek moyang songkok malah ia menjadi sebahagian pakaian rasmi tentera Uthmaniyah sejak zaman Sultan Mahmud II.

“Pemakaian songkok ini penuh dengan maksud dan jika ingin bercakap tentang seni, ia merupakan kesenian bangsa Melayu dan Islam malah seni itu juga hadir daripada falsafah yang wujud dalam pemakaian songkok Melayu itu sendiri,” katanya.